June Kintana: "Atletismoan jarduten dugunok asko baloratzen ditugu besteen ahalegina eta lorpenak" — Gaztezulo\nJune Kintana: "Atletismoan jarduten dugunok asko baloratzen ditugu besteen ahalegina eta lorpenak"\nJune Kintana: "Atletismoan jarduten dugunok asko baloratzen ditugu besteen ahalegina eta lorpenak" https://www.gaztezulo.eus/albisteak/june-kintana-atletismoan-jarduten-dugunok-asko-baloratzen-ditugu-besteen-ahalegina-eta-lorpenak https://www.gaztezulo.eus/@@site-logo/logoa.png\nEuskal atletismoan etorkizunik oparoenetakoa duen kirolaria da June Kintana (1995) disko-jaurtitzailea. Bakaikuarra zortzigarren postuan geratu zen, iaz, AEBetan egin ziren Atletismoko Junior Mundialetan.\nNolatan hasi zinen disko jaurtiketan?\nIkastolan hainbat kirol probatu ostean, atletismoan jarraitzea erabaki nuen. Atletismoa denetarik egiten da: abiadura lasterketak, iraupenekoak, jauziak, jaurtiketa... Idoia Mariezkurrena jaurtiketa entrenatzaileak esan zidan diskoan ondo aritzeko gaitasuna ikusten zidala, eta astean behin berarekin entrenatzen hasi nintzen, diskoa jaurtitzen. Gerora, bigarren egun bat gehitu genuen, hirugarren bat... eta begira, orain hemen nago, Leongo CEAR-en (Goi errendimenduko zentro espezializatua).\nHasieratik ikusi zenuen gustuko zenuela?\nEz, denborarekin joan zait gero eta gehiago gustatzen. Hasieran, badakizu, neska bat jaurtiketa kirol bat egiten... Jendeak ez du ohikotzat jotzen, gainera, gorpuzkera jakin bat izan behar duzula uste da. Neska batentzako ez da erraza izaten. Baina Espainiako txapelketetan lortzen ari nintzen emaitzak eta bidean egiten ari nintzen lagunak ikusita, jendeak zer esan zezakeen alde batera uztea erabaki nuen.\nBeraz, laster hasi zinen txapelketetan parte hartzen.\nHasieran hobby bezala hartu nuen, kirolen bat egiteagatik, baina laster hasi nintzen kontzentrazioetara joaten, Castellóra edota Alacantera, adibidez. Pamplona Atlético atletismo taldean sartu nintzen, eta sasoi horretan serioago hartzen hasi nintzen. Lehen aldiz junior mailako mundialetan leihatzeko gutxieneko marka lortu nuenean ikusi nuen serio hartzeko ordua zela; oraindik jubenil mailan nintzen artean. Bartzelonan izan zen, esperientzia bikaina bizi izan nuen, eta orduan hasi zitzaizkidan Leonera beka batekin entrenatzera joateko proposamenak egiten.\nBaina ez zenuen orduan erabaki Leonera joatea.\nEz. DBH 4. mailan nintzela egin zidaten lehen eskaintza, baina batxilergoa Iruñean egitea erabaki nuen, eta unibertsitatean hasteko ordua iritsitakoan Leonera joatea. Betidanik ikasi nahi izan dut albaitaritza, eta, kasualitatez, Leonen ikas daiteke. Beraz, dena ondo egokitu zitzaidan.\nJunior mailan Espainiako txapelduna izan zinen.\nJunior mailako bi urteetan izan nintzen Espainiako txapeldun. Ostean, peronea apurtu nuen, eta denboraldi batez geldirik egon nintzen, baina laster berreskuratu nuen maila.\nEspainiako Kirol Kontseilu Gorenaren beka batekin ari zara Leonen entrenatzen, ezta?\nBai, eta beka ona da. Egoitza baten ematen digute bazkaltzen eta afaltzen, eta etxebizitzaren alokairurako dirua ere ematen didate. Lehen urtean lo ere egoitzan egiten nuen, baina orain pisu batean nago. Egia esan, asko errazten dizkigute gauzak.\nEntrenamenduak ezberdinak izango dira Iruñean eta Leonen, ezta?\nBai, Leonen guztia seriotasun handiagoarekin egiten da; kirolari bakoitzak bere entrenatzailearekin zein norbere buruarekin konpromiso handia du. Horretaz gain, igandeak salbu egunero entrenatzen dugu bost bat orduz; gogorra da. Baina kirolari asko gaude egoera berdinean, eta guztiok elkar animatzen dugu.\nDisko jaurtiketan zer da garrantzitsuagoa, teknika ala indarra?\nEsango nuke teknika garrantzitsuagoa dela, %60, eta fisikoa gainontzeko %40a. Fisikoki prestakuntza egokia izatea oso garrantzitsua da, baina disko jaurtiketaren giltza teknikan dago. Teknika hobetu ahala argi eta garbi ikusten da gero eta urrunago botatzen duzula diskoa. Bestalde, psikologikoki ondo prestatuta egotea ere garrantzitsua da, pentsamendu positiboa izatea.\nDuela bi urte Europako Junior Txapelketan parte hartu zenuen. Horrelakoetan hazten da kirolaria?\nBai, batez ere jendea ezagutzen duzu, eta Espainiatik kanpo zein maila dagoen ikusitakoan kokatzen duzu zu zeu non zauden. Momentu hortatik aurrera, gora begira jartzen dituzu helburuak. Europako txapelketa hori Italian izan zen, eta seigarrena geratu zinen, 49,17 metroko jaurtiketarekin.\nIaz, aldiz, AEBetan jokatu ziren Junior Mundialetan izan zinen, eta helburua lortu zenuen, finalerako sailkatzea.\nBai, lehen zortzi onenen artean sailkatzea zen nire helburua, eta lortu nuen. Egia da momentuan urrunago botatzeko gogoarekin geratu nintzela, baina oso pozik amaitu nuen. 54,21 metroko jaurtiketarekin munduko zortzigarren onena izan nintzen.\nKirol minoritarioa da zurea. Komunikabideek zure lorpenei behar besteko garrantzia ematen diotela uste duzu?\nKomunikabideen arreta lortzea ez da erraza. Kirol batzuen eta besteen artean, jarratzaile kopuruari dagokionez, alde handia dago. Hala ere, atletismoak futbolak besteko oihartzunik izan ez arren, atletismoan jarduten dugunok asko baloratzen ditugu besteen ahalegina eta lorpenak.\nDagoeneko promesa mailan zaude. Martxoaren 13tik 15era, Portugalen, Europako Jaurtiketa Txapelketan izan zinen.\nNeguan atletismoa pista estalian egiten denez, disko-, xabalina-, mailu- eta pisu-jaurtiketa egiten dugunok ezin dugu txapelketa orokorretan parte hartu. Horregatik, Europa mailan behintzat, guretzako txapelketak antolatzen dituzte, udaberrira bitartean aktibo manten gaitezen. Pertsonalki oso parte-hartze kaskarra izan nuen, baina bertan lehiatzea garrantzitsua izan da niretzat. Oraintxe bertan 55,66 metrotan dago nire markarik onena; ea hurrengo txapelketan hobetzen dudan.\nGoi mailako kirolak dedikazio handia eskatzen du. Hala ere, unibertsitatean albaitaritza ikasketak burutzen ari zara. Non ikusten duzu zure burua etorkizunean?\nArgi daukat ikasketak ez ditudala alboratu behar. Atletismoan goi mailan lehiatzen aritu naitekeen urteak mugatuak dira, ez da biziarteko zerbait. Gainera, ekonomikoki ez du ekarpen handirik egiten, beraz, bestelako ogibidea izatea beharrezkoa da. Saiatzen naiz biak uztartzen, baina badakit epe luzean zer gertatuko den.\nAmaitzeko, atleta ororen ametsa Olinpiar Jokoetan parte hartzea izan ohi da. Horretan pentsatu duzu?\nBiziki poztuko nintzateke lortuko banu, azken helburua hori baita. Nik uste goi mailan ari garen kirolari guztion helburua dela, ezinezkoa ikusi arren, gutxienez saiatu beharrekoa. Baina ez naiz horrekin obsesionatuko, denborarekin ikusiko da.


Haurren krakadak : Bidasoko Hitza\nZeinek zerrikeria gehiago jarri, lehia bat dirudi!», hala bota du, filtrorik gabe Eli Gallego nutrizionistak. Haurren elikaduraren inguruko tailer bat antolatu zuen Elikaeskolako kideak joan den astean, eta urtebetetze bestetaz galdetu zion ama batek. Honek, nutrizionistak, ahoan bilorik gabe bota zuen erantzuna. Eta hala da zoritxarrez. Gutxitan ikusten da frutarik halako hitzorduetan. Egun, gainera, pastel industrialak dira nagusi, txakur polizia edota printzesak tarteko, azukrez marrazturik agertzen direla. Jateko, zurrupatzeko. Eta bai, gozatzeko ere bai.\nBi kontu azaleratu nahiko nituzke. Batetik bederatzi pertsona elkartu ginela bertan eta denak amak ginela. Denak emakumeak. Hau datu objektibo bat da. Honekin ez dut esan nahi aitak haurren elikaduraz arduratzen ez direnik. Baina azpimarratzeko moduko datua iruditzen zait.\nEta bestetik, argi utzi nahi dut nik ere maite dudala azukrea, nik ere maite dudala txokolatezko ogitartekoa, nik ere maite ditudala goxokiak… Baina bereziki nire seme-alabak maite ditut. Eta beren osasunak arduratzen nau. Eta batzuetan ama zorrotz edota xelebre bezala agertzen banaiz ere, jateko, ahora eramateko ezer industrialik ematen ez diedalako, salbuespenak salbuespen (ez naiz hain arraroa), ez naiz harturiko bideaz damutzen. Zorrotz zaintzen dut nire haurren dieta. Dieta behar bezala ulerturik noski, elikadura alegia. Ez baitaude erregimenean.\nAzukreak ez duela zoriona ematen uste dut. Jaten duguna garela ere pentsatzen dut. Edo hobeto esanik, jaten dugunak gugan eragina duela konbentziturik nago. Gure osasunean ez ezik, gure umorean, gure indarrean, gure jokamoldean… Zer, noiz, nola, norekin… jaten dugun, ez da kasualitatea. Eta horri haurtzarotik heltzea komeni da nire iritziz.\nPittin bat, baina zinez oso pittin bat gehiago saiatuz, askoz ere krakada sinpleago eta osasuntsuagoak egin daitezke. Sinpleki. Sinpletasunak ez du konplikaziorik. Guk konplikatzen dugu.\nHauek esanik, gora osasuna eta gora bihotzak!


Hiztegia atzekoz aurrera. Deia, Noticias de Bizkaia\nHiztegia atzekoz aurrera\nXabier Amurizak 1981ean plazaratutako ‘Hiztegi Errimatua’ berrargitaratu du Lankuk\nDani Piedra - Martes, 20 de Diciembre de 2016 - Actualizado a las 12:44h\nXabier Amuriza bertsolaria. (José Mari Martínez)\nITXURAZ tresna sinplea da Hiztegi Errimatua, erraz erabiltzeko modukoa eta bertsotan aritzen den edozeinentzat aproposa. Funtsean, errimak bildu eta sailkatzen dituen hiztegi bat da. Alabaina, ezin da ahaztu bertsolaritza modernoaren garapenari egin zion ekarpena, erreferentziazko lana izan baitzen, eta oraindik bada. Bertsotarako dohainak berezkoa, edo naturala, izan behar zuela zioen tradizioaren aurrean, bertsotan ikasi egin zitekeela erantzun zuten batzuek. Hala etorri ziren, esaterako, aurreneko bertso-eskolak. Eta trebatzeko, zer hoberik Hiztegi Errimatua baino.\n1981ean agitaratu zen Hiztegi Errimatua eta arrakasta izugarria izan zuen. Garai hartan, Euskal Herriko txapelduna zen Xabier Amuriza, estilo berritzaile bezain landu bati esker. Aspalditik zerabilen hiztegiaren ideia buruan, tresna erabilgarria izan zitekeelakoan. “Betidanik izan naiz bertsozalea eta, hizkuntzaz gehiago jabetzen joan nintzen neurrian, bertsolaritza klasikoan errima oso era mugatuan erabiltzen zela konturatu nintzen”, gogoratu du. “Errima kontu zaila da, baina, behintzat, paperean zerbait edukitzea, nahi izanez gero errepasatzea eta zeuk hitzak gehitu ahal izatea, jakina, gauza handia izan zen”.\nHiztegi Errimatua-ren atzean, ordea, urte askotako ahaleginak eta nekeak daude. Eskuz egindako inurri lana izan zen, batez ere hasieran. “Errimen hiztegi bat sortzeko ez zegoen beste erremediorik, hiztegia alderantziz jarri behar zen”, dio Amurizak. Ideia lehendik pentsatua bazuen ere, kartzelan pasa zituen urteetan ekin zion lanari, berarekin zeuden kide batzuen laguntzaz. “Taldean proposatu nuen eta, denbora ere sobran genuenez, onartu egin zuten”, kontatu du. Resurreccion Mª Azkueren hiztegian oinarritu ziren, espetxean besterik ez zuten eta.\nKARTZELATIK MUNDURA Pixkanaka egin beharreko lana izan zen, hitzak aukeratu egin behar baitziren, “errima batekin 500 hitz badauzkazu, ezin dituzu denak sartu”, azaldu du Amurizak. Taldeka errimak bildu ondoren, Amuriza bera arduratu zen hiztegiari orden logiko bat emateaz: Kategoria gramatikalaren araberako sailkapena egin, hoskideak diren hitz amaierak aukeratu eta abar. Eskuz idatzitako zirriborroa kartzelatik atera zuenean, beste erronka latz bati ekin zion: Bertso-giro tradizionalean Hiztegi Errimatua-ren beharra agertzeari. Bilera batzuetan aurkeztu zuen Amurizak egitasmoa, bereziki gogoan du Loiolan egindako bat, artean Franco hil berria zela. “Ikustekoa zen jendearen aurpegia, batez ere adinean aurrera zihoazenenak, baina errespetua zidatenez entzun egiten zuten”, kontatu du. Azkenean, AEK-ren eskutik plazaratu ahal izan zen lehenengo edizioa, 1981ean. Kartzelan egindako zirriborroa orraztu eta hitz berriak gehitu zizkion Amurizak, Azkueren hiztegian ez baitatoz bertsolaritzan ohikoak diren hitz batzuk.\nSORTZAILEENTZAT BALIAGARRI Ordurako hasiak ziren lehenengo bertso-eskolak eta, oro har, bertsolaritza tradizio itxienaren hautsa astintzen ari zen. Giro horretan, harrera bikaina egin zioten zaleek Hiztegi Errimatua-ri. “Bertso-eskoletan ez zen azalpen handirik eman beharrik, jendeak haren balioa barnera zezan”, azaldu du Amurizak. Bertsolariek, haien jarduna aberasteko ahaleginean, bidelagun paregabea aurkitu zuten lan honetan.\nBertsolaritzatik kanpoko arlo batzuetan ere topatu zioten erabilgarritasuna: “Hiztegiak balio du bertsotan, eta poesian, abestietan edo beste hainbat modalitatetan”, Amurizaren hitzetan. Hizkuntzaren hotsekin edo soinuekin jolastu nahi den ororentzat da egokia. Hiztegi Errimatua-rekin batera, Hitzaren Kirol Nazionala izeneko liburua ere plazaratu zuen Amurizak. “Hiztegia zertan oinarritzen den azaltzen da hor, nolabait bertsogintzaren atzean dagoen teoria da”, argitu du bere egileak. 1997ko bigarren edizioan, liburuki bakarrean plazaratu ziren biak.\nBi argitaraldi haiek, ordea, aspaldi agortu ziren eta zaleek eskatzen segitzen zutela ikusirik, Lanku Kultur Zerbitzuak elkarteak edizio berritu bat atera du. Hitzaren Kirol Nazionala albo batera utzita, hiztegia baino ez da oraingoan. Itxura berriturik dator, Andoni Egañaren hitzaurre eta guzti. Hiztegi Errimatua mugarria izan zen garai batean eta, orain ere, erreferentzia da bertsolari eta zaleen artean, hirugarren edizio hau argitaratu eta berehala lortu duen arrakasta ikusita.


Iban Zalduak behin galdetu zidan ea zer nuen nahiago, idaztea edo idazle izatea. Seguru nago idaztea esan niola, ego handi(egi)a agertzearen beldurrez. Eta bada egia hein handi batean. Niretzako idaztea ez da gauza terapeutiko bat, ez da hondoratuta nagoenean egiten dudan zerbait, ez da hobeki sentiarazten nauen zerbait. Pozik egiten dudan gauza bat da, aztoratuta idazten dut beti. Haatik, idazle izateak gauza asko eman dizkit. Nire lagunik onenak, esate baterako, literaturari esker ezagutu ditut. Eta arriskatuko naiz esatera idatzien bitartez seduzitu dudala bat baino gehiago, edo bederen erakargarri egin zaiela nire alderdi hori. Tarteka sare sozialen bidez maitasun/miresmen mezuak jasotzen ditut, eta ez dakit askotan zer erantzun. Laguntasun hitzak besarkatzen dituen era guztietako harremanak egin ditut literaturari esker. Etxeko tiradera batean oparitutako boligrafo, luma eta kaierak gordetzen ditut. Azkenekoa kutxatik atera gabe daukat, paperen gainean, eta ez dakit oso ongi zer egin berarekin. Poltsan sartu eta galtzera arriskatu, edo ezagutzen ez dudan pertsona horren keinu ederra niretzako gorde.


Bizkaiko eraikin eta lokaletako garbitzaileak Basaurin mobilizatu dira, soldata arrakalaren kontra eta soldata duin baten alde | LAB SINDIKATUA\nEkintza Sindikala Bizkaiko eraikin eta lokaletako garbitzaileak Basaurin mobilizatu dira, soldata arrakalaren kontra eta...\nSoldata arrakalarekin amaitzea dugu helburu. Negoziazio honen gakoetako bat sektorean genero-soldata-arrakala dagoela onartzea da. Garbiketa sektoreak 29.000 langile baino gehiago ditu EAEn. Kopuru horretatik 26.000 ( %86a) eraikinen eta lokalen garbiketan lan egiten dute, non % 85 emakumeak diren eta 4.000 inguruk kale-garbiketan, non %76a gizonezkoak diren. Kolektibo baten eta bestearen arteko soldata-aldea %40 ingurukoa da. Eta hori kalean lan egitea konpentsatzen duen plus toxiko/nekagarri/arriskutsua alde batera utzita, beraz, bi kolektiboen arteko arrakala horren arrazoia eraikin eta lokaletako sektorearen izaera feminizatua da.\nSoldata duinak ere exijitzen ditugu, 1.200 euro x 15. Horregatik guztiagatik, nahikoa dela diogu. Iritsi da langile hauen unea. Argi dugu garbiketako soldatak duintzeko unea orain dela, eta prekaritatearen aurkako borroka handiena Bizkaiko eraikin eta lokaletako garbitzaileentzat 1.200 euroko gutxieneko soldatak 15 ordainsaritan bermatzea dela.\nGaraia iritsi da funtsezkotasun hori soldata duin bihurtzeko Bizkaiko eraikin eta lokaletako garbitzaileen kolektiboarentzat.


Maria Fernanda Di Giacobbe venezuelarrak jaso dau bart Basque Culinary World Prize saria - bizkaie.biz\nMaria Fernanda Di Giacobbe venezuelarrak jaso dau bart Basque Culinary World Prize saria\nBizkaie! 2016-09-09 08:39 Jan edanak\nSaria urtean behin emongo jako gastronomia indar eraldatzaile bihur daitekeela erakusten dauen sukaldari bati. Sukaldetik harago gastronomia gizartean eragina izateko erabiltzea erabagiten dabenen lana nabarmentzeko balioko dau.\nDonostiako San Telmo museoan egin dabe bart Basque Culinary World Prize saria emoteko ekitaldia. Ekimen eraldatzaileen bultzatzaile diran sukaldariak nabarmentzea dau helburu Basque Culinary Centerrek eta Eusko Jaurlaritzeak sustatutako sariak, Euskadi-Basque Country estrategiaren esparruan.\nAgintari eta persona ospetsuak batu dituan ekitaldian, Arantza Tapia Ekonomiaren Garapen eta Lehiakortasuneko sailburuak emon deutso saria Maria Fernanda Di Giacobbe chef venezuelarrari. Irabazleak 100 mila euroko saria jaso dau, gastronomiaren indar eraldatzailea islatzen dauen proiektura landu daian.\nArantza Tapiaren esanetan, saria Basque Country estrategia integralaren barruan kokatuta dago. Gure alderdi sendoak eta berezitasunak abiapuntutzat hartuta, herrialde-marka horrek aktore global, bikaintasunaren eredu, bizi-kalidadearen eta gizarte-kohesinoaren eredu eta herrialde barritzaile eta lehiakor lez agerrarazoten gaitu. Euskal gizartearen balioak, besteak beste, ahaleginaren kulturea, konpromisoa, hobetzeko gaitasuna, eraldaketarako bokazinoa eta emakumeen eta gizonen aukera-bardintasuna, Euskadiren irudiagaz lotu eta nazinoartean gure aurkezpen-txartela izan daitezan lortu nahi dogu.\nMunduko chef garrantzitsuenetako batzuk batu dituan epaimahaiak, El Celler de Can Rocako (Espainia) Joan Rocaren lehendakaritzapean, Di Giacobbe hautatu dau 20 finalisten artean. Kakaoaren inguruan egituratu dauen hezkuntzako, ekintzailetzako eta ikerketa eta garapeneko sarea saritu nahi izan dabe, izan be, kakaoa nortasun, kultura eta aberastasun iturri baita Venezuelan. Esangura horretan, pobrezian dagozan emakumeei aurrera egiteko aukerak eskaini deutseez, trebatuz eta txokolatearen inguruko mikroenpresari bilakatuz.\nSariari esker etorkizuna orainaldi bihurtuko dogu, Caracasen Cacao de Origen Emprendedores eskolea abian jarteko erabiliko dogulako. Milaka emakumeren indarrari laguntzinoa emongo deutsagu. Emakumeok sortutako mobimentu horren bidez hezkuntza eta komunikazino sarea eratu da herrialde osoan. Sare horrek gure kakao-hazietan dan herentzia autortzen dau, eta gure duintasuna, nortasuna eta kulturea berreskuratu ditu txokolatearen inguruko lanbidearen bitartez. Lanean jarraituko dogu pozik, inspirauta eta eskertuta, adierazo dau saridunak ekitaldian.\nBasque Culinary Centerren Nazinoarteko Batzordeko kide diran hainbat sukaldarik hartu dabe parte sariduna aukeratzeko lanean, besteak beste, Ferran Adriàk (Espainia), Dominique Crennek (AEB), Heston Blumenthalek (Erresuma Batua), Massimo Botturak (Italia), Yoshihiro Narisawak (Japonia) eta Enrique Olverak (Mexiko). Horreekaz batera epaimahaikide izan dira Harold McGee ikertzaile estadubatuarra, Massimo Montari Elikaduraren Historian aditua, Laura Esquivel idazle mexikarra eta Cristina Franchini, Nazinoarteko Legean eta Ekintza Humanitarioan aditua eta ACNUR Igeslarientzako Nazino Batuen goi komisarioa.\nMondragon Unibersidadeko errektore eta Basque Culinary Centerren Patronatuko lehendakari dan Vicente Atxak esan dauenez, Basque Culinary World Prizek ekintza eta ahalegin jakin batzuk saritzen ditu, chefaren maila edo ospea alde batera itxita. Horren erakusgarri da Maria Fernanda Di Giacobbe venezuelarrak jasoko dauela gaur ekimen horren laguntzinoa, gastronomiaren eragin eraldatzailea areagotu eta beste askorentzat inspirazino izatea helburu dauena. Izan be, gaur egun sukaldari izateak erantzukizun handia dakar beragaz.\nSaria emoteko ekitaldian Euskal Sukaldaritza Barriaren 40 urteak omendu ditue, izan be, orain lau hamarkadatik gune geografiko hau eredugarri eta inspiratzaile baita. Eta gaur barriro be, Basque Culinary World Prize sariagaz, Joxe Mari Aizega Basque Culinary Centerreko zuzendari nagusiak aipatu duenez.\nHamar urte baino gehiago daroaz venezuelarrak ekonomia-egoera ahulean diran emakumeei aurrera egiteko aukerak eskaintzen. Trebatu eta txokolatearen inguruan mikroenpresari bilakatu ditu (700 emakume inguruk mikronegozioak ditue abian haren lanari esker). Gozogintza-lantegien bidez, 8.500 bat personari emon deutse prestakuntzea Venezuelan. Era berean, hari esker, 1.500 lagunek lortu dabe Kakao Industriaren Kudeaketa diplomea Simón Bolivar Unibersidadean (ikasleen % 94 emakumezkoa da). 18 komunidade eta 60 produktore batu jakoz Cacao de Origen proiektuari. Horren bidez, kakaoa produzidu, ondu eta merkaturatzeko prozesuak hobetu ditue. Era berean, Bean to bar mobimentua sendotu dau.


Ipar Euskal Herriko helduek soberako dosiekin txertatzeko aukera dute jada\nGaurtik, heldu orok hartu ahal izango du soberako dosiren bat Iparraldean. Irudia: EITB MEDIA\nGaurtik aurrera, Ipar Euskal Herriko edozein helduk, Frantziako estatuan bizi den adin nagusiko edonork bezala, koronabirusaren aurkako txertoa hartu ahal izango du, haren adina edozein dela ere, baldin eta txertoa hartu nahi duen pertsonari dagokion osasun-zentroan dosirik soberan badago, Emmanuel Macron Frantziako presidenteak joan den astean iragarri zuen bezala.\nEgunaren amaieran edonork kontsultatu ahal izango du Doctolib webgunean ea norberari dagokion osasun-zentroan txertorik soberan ba al den eta hitzordurik libre geratzen ote den; era horretan, aukera horiek badaude, edonork izango du eskura txerto hori hartzeko aukera.\nHelduen txertaketa orokorra datorren ekainaren 15ean irekiko bada ere, neurri horrekin indartu egingo da hitzorduak hutsik geratzea saihesteko helburua.\n50 urtetik gorakoek, halaber, joan den astelehenetik eska dezakete txertoa jartzeko hitzordua Doctolib web ataritik.\nNeurri hauen helburua da "dosirik alferrik ez galtzea" eta txertoak ahalik eta gehien aprobetxatzea, eta uztailaren 15erako 30 milioi dosi inokulatuetara iristeko helburura begira "aurrera egiten jarraitzeko".


Koronabirus kasu berririk egon ez bada ere, 3 kasu gehitu zaizkio Eibarri - etakitto.eus\nKoronabirus kasu berririk egon ez bada ere, 3 kasu gehitu zaizkio Eibarri\nGaur Osasun Sailak argitaratu duen txosten epidemiologikoaren arabera PCR bidez EAEn atzemandako kasuak 2 izan dira, eta biak Bizkaian eman dira, Galdakao eta Orozkon.\nBaina aldaketa bat ere ekarri du gaurko txostenak izan ere maiatzaren 18ra arte EAEko herri bakoitzean metatutako positiboak ere kaleratu dira eta aldaketak eman dira Debabarrenako herrietako kasu metatu kopuruetan. Adierazi dutenez, beste autonomia erkide batekoak diren baina Osakidetzako medikua duten 77 pertsonari bere osasun eremuari dagokion udalerria ezarri zaie analisietarako. Irizpide berri hau kontuan izanda, Debabarrenako metatutako kasu kopurua aldatu egiten da eta horrela banatzen da orain:\nAtzora arte Orain\nEibar 209 212 (+3)\nErmua 167 167\nElgoibar 44 45 (+1)\nMutriku 14 14\nSoraluze 13 12 (-1)\nDeba 10 10\nMendaro 4 4\nMallabia 4 4\nOspitaleratuei dagokionean, beheranzko joera jarraitzen du eta gaur 16 lagun daude Debabarrenako ospitaletan ingresatuta, atzo baino lagun bat gutxiago. Eibarkoan 12 lagun daude (atzo 13 ziren) eta Mendarokoan 4 (atzo bezala)\n« Gipuzkoako Ur Kontsortzioak ezohiko neurriak hartu ditu herritarren beharrei erantzuteko Lanbidek aurrez aurreko arreta zerbitzua eskainiko du berriz ekainaren 1etik aurrera »


2018/04/15 09:30 — Larraine\n2018/04/15 19:00 — Gasteiz, Oihaneder Euskararen Etxea\nIlunabarrean dantzan zikloa hirugarren urtez bueltatuko da Oihaneder Euskararen Etxera. Oraingoan hiriko hainbat dantza talde eta eskolekin elkarlanean antolatu da: Jare, Adurtza eta Algara Dantza Taldeak, Indarra Kultur Elkartea eta Udalaren Folklore Akademia. Gasteizko Udal Folklore Akademiak gidatuko du lehen dantza saioa igande honetan, apirilak 15.\n2018/04/15 11:15 — Angelu, 5 Kantoinetako plaza\nMutxikoak, Amalabak eta Seme taldeak alaiturik.\nLa Cavale: Sas + Suite\n2018/04/15 19:00 — Bilbo, La Fundicion\nLa Cavale konpainiak bi obra eskainiko ditu, Sas (18 minutukoa) eta Suite (22 minutuko iraupena duena).\n(sâs) n. m.: presio desberdineko inguruak banatzen dituen konpartimentu estankoa.\nEntseguen “zirriborroek” egiten dute obra. SAS, Julie Coutant-en bakarkako lana, asmo baten gorpuztea izan behar zen: Bere hurrengo piezarena: Slow devant. Ekoizle eta kolaboratzaileak konbentzitzeko, bizitzaz jositako haragi zati behar zen. Eta oso konbentzituta geratu ziren. Entseguaren bakarkako zati hori eszenarako erreklamatu ere egin zuten. Dantzaren bidez aske izateko modu bat sortu duelako. Berezkotasunaz hitz egiten digu, keinuaren berehalakotasunaz, gorputzean, mugimenduan…\nSaison 2012- 2013 du Cuvier cdc Aquitaine egitarautik ateratako zatia.\nSorkuntza: Julie Coutant, Eric Fessenmeyer-en laguntzarekin\nAntzezlea: Julie Coutant\nArgazkiak: Gérard Manuel – Conception: Pascale Richefort\nCrédit photos : Gérard Manuel – Conception: Pascale Richefort, Julie Coutant\nEkoizpena: Compagnie La cavale\nBaterako produkzioa: Avant-Scène Cognac-Scène Conventionnée Inclinée Danse\nEgonaldi espazioak: CSDME Poitu-Charentes à Poitiers / La Pratique à Vatan / Centre Culturel Universitaire Le bouillon à Orléans\nArgi-ilunetan dabiltzan bi gorputz. Gorputz-enbor biluziek argia bereganatu eta azalen bibrazioa erakutsi dute. Femeninotasun eta maskulinotasunak sentsualitatea askatu dute, laztan-akordio baten bidez azaleratuz. Mugimendu organiko eta fluidoa narrasti mintz baten moduan zabaldu da: Ondulazio eta propagazioz, iragazkortasunak ikertuz. Soinu materia gorputzetan txertatzen da eta horrek izaera hipnotikoa ematen dio bidegurutze horri.\nJulie Coutant eta Eric Fessenmeyer-ek idazketa koreografiko zehatz bat sinatu dute eta harmonia perfektua aurkitu dute soinu, argi eta gorputzen artean. Denboran gertatzen den eten baten moduan, SUITE hemen eta orain egoteko gonbidapena da, beste barik. saison 2016-2017 du TAP / Scène nationale de Poitiers egitarauaren zati bat. © Xavier Bourdereau\nKoreografia eta interpretazioa: Julie Coutant, Eric Fessenmeyer\nMusika sorkuntza: Thomas Sillard\nArgiaren sorkuntza: Josué Fillonneau\nBaterako produkzioa: Avant-scène Cognac – Scène Conventionnée Danse\nLaguntzaileak: DRAC Nouvelle Aquitaine Région Nouvelle Aquitaine\nEgonaldi espazioak: Avant-scène Cognac – scène conventionnée danse / Lieu Multiple – Poitiers / CESMD Poitou-Charentes – Poitiers / CAP SUP à Poitiers


INFORMAZIOA AZPEITIA 2022 - GOT - Gipuzkoako Orientazio Taldea\nAstelehena , 2022/05/23\nZer da orientazioa ?\nSANTA BARBARA ATERPETXEA\nGOT – Gipuzkoako Orientazio Taldea Gipuzkoako Orientazio Taldea webgunea\nZEGAMAko ROGAINEA 2017\nZEGAMA – OTZAURTE 2018\nII ZUMAIA FLYSCH ORIENTAZIO TXAPELKETA\n2021 azaroa, 7\n2021 urria, 6\n2021 martxoa, 14\nARALARgo ROGAINEA 2019\n2019 uztaila, 4\nORIENTAZIO proba SEGURAn\n2021 martxoa, 30\nZARAUTZ – Ibilbide iraunkorra\n2021 martxoa, 19\nSailkapenak trail-O ZARAUTZ\n2020 apirila, 28\n2020 apirila, 18\nULIA – Ibilbide iraunkorra\n2019 uztaila, 26\nORIENTAZIO TOPAKETA 2019\n2019 maiatza, 14\nGOT – 5 URTE\n2019 urtarrila, 8\nMULTIMEDIA eta KRONIKAK\nINFORMAZIOA AZPEITIA 2022\nGipuzkoako 2021-2022 VI. Orientazio Liga herrikoiko 3. proba martxoaren 20an, igandea, ospatuko da Azpeitian. Harrera, irteera eta helmuga Loiola eta Loiola-Bide auzoen inguruan egongo dira\nProba hiri-ingurune batean egingo da eta trafikoa irekita egongo da. Beraz, uneoro errespetatu beharko dira dauden zirkulazio-arauak.\nGogoratu, inguruarekiko errespetua gure kirolaren oinarrizko arau bat dela.\nIzena emateko epea martxoaren 17an, osteguna, itxiko da, 22: 00etan. Antolatzaileek inskripzioa aldez aurretik ixteko eskubidea izango dute, aurreikusitakoak bainomizen emate kopuru handiagoa egotekotan. Beraz ez utzi izen ematea azken unerako.\nInskripzio oharrak :\nParte-hartzaile guztiek proban izena emanda egon behar dute, baita laguntzaile gisa bakarrik doazenek ere. Probaren egunean bertan ezin izango da inskripziorik egin.\nAntolaketak ez du bermatzen parte hartzeko aukerarik, lehendik izena eman ez dutenei.\nIRTEERA eta HELMUGA\nIrteerak modu mailakatuan ematen dira minutu edo bi minuturo, lasterketan pilaketak saihesteko eta parte-hartzaileen kontrol hobea ahalbidetzeko. Lehenengo irteerak 10: 00etan izango dira eta azkenak 12: 00etan. Helmuga 14: 00etan itxiko da eta ordu horretarako itzuli beharko da, nahiz eta ibilbidea bete ez.\nIrteteko, ez da beharrezkoa 10: 00etan bertan egotea, izena emateko gunera irteera hartu nahi duzun ordua baino pixka bat lehenago joan besterik ez duzu egin behar, lehen orduan irten edo lasaiago ibili nahi duzun arabera.\nLasterketa amaitzen denean, nahitaez deskargatu behar da SPORTident pintza harrera-gunean. Pintza deskargatzean, tiketa bat emango da, eta bertan ibilbidea egiteko erabilitako denborak agertuko dira (denbora partzialak eta osoak).\nDerrigorrezkoa da helmugatik igarotzea parte-hartzaile guztientzat, ibilbide osoa egin ez badute ere, antolatzaileek jakin dezaten ibilbidetik itzuli direla.\nIkasberri ikastolako patio estalian gune bat jarriko da motxilak utzi ahal izateko, nahi duten partaideentzat.\nIbilbideari dagokionez, nabarmentzekoa da guztiz debekatuta dagoela parte-hartzaileek igogailuak eta eskailera mekanikoak erabiltzea, trazadurak eta proba bera ez indargabetzeko\nGorria———— 5,6 Km 27 baliza\nLaranja———- 4,6 Km 23 baliza\nHoria————– 2,7 Km 20 baliza\nPartaidetza-kategoriak honako hauek dira:\n-Gorria taldean (ez du ligan sailkatzen)\n-Laranja taldean (ez du ligan sailkatzen)\nIbilbide guztiek ekialdetik mendebalderako mapa zeharkatzen duen errepide nagusia (GI-2634) zeharkatu behar dute. Erabat debekatuta dago errepide hori zeharkatzea (mapan marraztuta agertuko da, 709 sinboloarekin), horretarako ezarritako azpiko pasaguneetatik izan ezik (mapan markatuta azalduko dira 708 sinboloarekin).\nMapa Ricardo García Dengrak egin du 2021eko azaroan, IOF araudiari jarraituz. Proba 1: 4.000 eskalan egingo da eta Oskar Gisasola izango da trazatzailea.\nIbilbide laranja eta gorriak mapa-aldaketa bat izango dute, eta ibilbidearen zati bakoitza folioaren alde bakoitzean inprimatuko da. Ibilbidearen bigarren zatian, triangelu bat agertuko da mapa aldatzen den kontrolean; adibidez, mapa-aldaketa 11. kontrolean gertatzen bada, lehen aldeko ibilbidea 11. kontrolean amaituko da, eta bigarren zatian, kontrol hori bera irteera-triangelu gisa markatuko da, hurrengo kontrolari lotuta (12).\nGOL Liga (2016-2017) – ELURRETXE 1. froga\n2016 azaroa, 29\n2016 urria, 24\n2016 abuztua, 30\n2016 maiatza, 29\n2016 apirila, 17\nGOT -ek sortua\n© Copyright 2022, Eskubide Guztiak Erreserbaturik


Nazio Batuek gogorarazi dute zuhaitzak hirietako "garbiketa zerbitzu" naturala direla | Consumer\nNazio Batuek gogorarazi dute zuhaitzak hirietako "garbiketa zerbitzu" naturala direla\nErakunde horrek ingurumenari buruz egin duen azken txostenean, kontuan hartu behar dira hiri handiak planetako ekosistemen artean\narabera: Osteguna, 2002ko irailaren 19a\nKutsadura atmosferikoa, lurzoruaren degradazioa, araztu gabeko urak eta habitataren zatiketa planetako ekosistema guztiek dituzten arazoak dira, mendikoak eta polarrak izan ezik, eta hirietako ezaugarri komunak ere badira. Hala ere, horiek ez dira agertzen urtero nazioarteko hainbat erakundek egiten dituzten ingurumen-egoerari buruzko txostenetan, “hiri-ekosistema” kontzeptua berria baita, eta batzuentzat ere eztabaidagarria. Baina kontua da Nazio Batuen Erakundeak (NBE) definizio bat duela haientzat: “Gizakiek espezie nagusia edo giltzarria irudikatzen duten komunitate biologikoa, non eraikitako ingurumena ekosistemaren egitura fisikoa kontrolatzen duen elementua baita”. Hala jasotzen da erakunde horrek Munduko Bankuarekin eta Munduko Baliabideen Institutuarekin lankidetzan egindako azken txostenean; izan ere, Institutuak “ahaztutako” ekosistema horiei buruzko kapitulu bat eskaintzen du.\nNahiz eta hiriak ez diren ingurugiroaren kontzeptuan jendeak sartu ohi duenaren paradigma, beti naturara bideratuago dagoena, hiriek dituzten ingurumen-ondorioak eta garapen iraunkorraren kontzeptuaren gorakada direla eta, planetako ekosistemen zerrendan sartu dira. Izan ere, hiri-ekosistemek Lurraren azaleraren %4 inguru hartzen dute gaur egun -471 milioi hektarea baino gehiago, ur gezako ekosistemek baino lau aldiz gehiago, adibidez-, eta bertan 2.700 milioi pertsona bizi dira. Kopuru hori, NBEren Populazio Funtsaren arabera, 2030ean 5.100 milioi pertsonara igo daiteke. Baina haietan bizi diren pertsonen kopurua bezain garrantzitsua da haien hedadura; izan ere, askotan, hiri-eremuak ez daude delineatuta, aldiriekin eta landa-eremuekin nahasten dira, baina lurzoruaren aldaketa dagoeneko gertatu da, nahiz eta gero biztanleria-dentsitatea txikia izan.\nHalaber, hiri-ekosistemak planetako espazio garrantzitsuenen artean daude, giza ongizateari, produktibitateari eta inpaktu ekologikoari dagokienez.\nHala, hiri-ekosistemak, naturalenak ez bezala, oso aldatuta daude eraikinak, kaleak, bideak, aparkalekuak eta lurzoruaren estalki ia zeharkaezina osatzen duten beste egitura arkitektoniko artifizial batzuk eraikita. Baina hiriek ere badituzte ekosistema naturalak eta erdinaturalak -belardiak eta parkeak, basoak, landutako lurrak, hezeguneak, lakuak, errekak…-, nahiz eta eremu batzuetako landaredi hori ere oso aldatuta egon daitekeen, hiri handietako “birika” bihurtu eta ondasun eta zerbitzu ugari ematen baitituzte.\nHirietako berdeguneek, lakuek eta errekek nabarmen murrizten dute tenperatura (landa-eremuetan baino 0,6 eta 1,3 gradu zentigradu altuagoa izan daiteke), eta, beraz, energia gutxiago kontsumitzen dute eta atmosferaren kutsadura murrizten dute. Kapitulu honetan landarediak nola funtzionatzen duen azaltzeko, nahikoa da esatea zuhaitz handi batek egunean 450 litro ur transpiratzeko gaitasuna duela, eta 1.000 megajoule kaloriko kontsumitzen dituela lurruntze-prozesua bultzatzeko. Baina zuhaitzek eta basoek nitrogeno dioxidoa, sufre dioxidoa, karbono monoxidoa, ozonoa eta bestelako partikulak ere ezabatzen dituzte. Adibidez, kalkulatzen da Chicagoko zuhaitzek (Estatu Batuak) urtean 5.575 tona poluitzaile atmosferiko ezabatzen dituztela; NBEren azterketak 9 milioi dolarreko “garbiketa-zerbitzua” ematen du. Baina zuhaitzek, airearen kalitatea hobetu eta tenperatura erregulatzeaz gain, hirietako zarata-maila handien aurkako konponbide eraginkorra ere badira. Zuhaitz altuetako 30 metroko gerrikoak, gainazal leunekin batera, zarata-maila %50 murrizten lagun dezake.\nBaina, egia esan, gero eta berdegune gutxiago daude hirietan, eta horiek 160.000 pertsona hazten dira egunean, eta, ondorioz, baliabide naturalen erabilera eta hondakinen sorrera handitu egiten dira. Kalkuluen arabera, Europan milioi bat biztanle dituen hiri batek, batez beste, 11.500 tona erregai fosil, 320.000 tona ur eta 2.000 tona elikagai behar ditu egunero. Horietatik gehienak hiritik kanpo ekoizten dira, eta, gainera, garraioa ahalbidetu zuen energia-kontsumoa gehitu beharko litzateke. Hau kontsumoa da, baina zer sortzen du egunero hiriak? 300.000 tona hondakin, 25.000 tona karbono dioxido eta 1.600 tona hondakin solido.\nekosistemak hiriak zuhaitzak


Josu Retolaza eta bera bezala hildako beste preso ohientzat aitortza eskatu dute | Euskal Herria | Naiz\nJosu Retolaza eta bera bezala hildako beste preso ohientzat aitortza eskatu dute\nEspetxean garatutako minbiziaren ondorioz hil zen Josu Retolaza eibartarra duela 35 urte. Bera bezala joan dira beste euskal preso batzuk; ofizialki ez dituzte biktima gisa hartzen baina bistan da «ekidin zitezkeen» heriotzak izan direla. Horretaz ohartarazi du Egiari Zorrek.\nRetolazaren argazkia, Eibarko ekitaldian, eta Ibon Garate (Egiari Zorreko kide eta Ruben Garate zenaren anaia), hizlari. (Aritz Loiola | Foku)\n«Ekidin zitekeen». Hau izan da Egiar Zorrek Eibarren igande eguerdi honetan nabarmendu duen mezua. Josu Retolaza izan du gogoan, 1987ko maiatzean Herrera de la Manchako espetxetik atera eta denbora gutxira minbiziaren ondorioz hildakoa, 33 urte baino ez zituela. Baina beste asko ere bai, zerrenda luzea baita, eta gaurdaino heltzen da gainera.\nJaiotzez elgetarra zen Retolaza baina Eibarren bizi izan zen, eta bertako Txaltxa plazan izan da ekitaldia. Eritasuna urtebete lehenago diagnostikatu zioten, baina jada bederatzi hilabete lehenagotik zituen zantzuak, ‘Egin’-en azaldu zuenez. Bien bitartean, behin gorputzean zuen zauria kolpatzeari ekin zioten espetxe funtzionarioek, zigor gisa.\nJosu Retolazaren omenaldia Eibarren @EgiariZor Kartzelatik atera zuten, sekulak pasa zituen zuen gaixotaduna (fibroma bat bizkarrean) inolako sendabiderik izan gabe. Handik gutxira hil zen. Nik egin nion azken elkarrizketa eta argazkiren bat ere orain 35 urte. pic.twitter.com/rHXRkaxlO8\n— Amaia Ereñaga (@GARA_aerenaga) May 22, 2022\nDiagnostikoa izan ostean ere ez zuen tratamendu egokirik jaso; are gehiago, erietxeetarako joan-etorrietan eragindako sufrikarioak bere egoera okertu zuen. Ez da orduko arazoa bakarrik; duela 16 hilabete eskas kimioterapia tratamenduari uko egin zion Antton Troitiño presoak, ezartzen zizkioten baldintzak ikusita (pasa den abenduan hil zen azkenik, kalera atera eta hamar hilabetetara).\nKaleratzea oso berandu gertatu zen, gaixotasuna erabat aurreratua zegoelako. Ohean eman behar izan zuen denbora gehiena [Euskal Memoriaren irudia lekuko], eta Eibartik Debara lekualdatu zen, bere herriko kutsaduraren eragin erantsiari izkin egiteko asmoz. 1987ko maiatzaren 19an zendu zen azkenik.\nJosu Retolazaren senideei aurreskua Eibarren @EgiariZorek en elialdian. Amak ezin izan du etorri semearen 35. Urtemugaren ekitaldira. Azaleko minbiziarekkn hil zen preso eibartarra. 'Ez zen hil, hil zuten.. egoerak, kartzelaldiak, zainketa faltak hil zuten'. @naiz_info pic.twitter.com/x4VDSouRyR\nOroimena Ibon Muñoaren olerki batekin osatu dute, musikaz lagunduta. Senideentzako aurresku bat dantzatu dute eta zenbait bertso ere eskaini zaizkio duela 35 urte hildako preso ohiari. Eta Josu Retolazaren ibilbidea errepasatu dute; izan ere, 1980. urtean gertatutako atxiloketaren ondorioz jada erietxeratu behar izan zuten.\nKasu hau erreferentziatzat hartuta, zera adierazi du Egiari Zorrek: «Beharrezkoa da presoek eta senideek jasandako biolentziak, zuzenekoak eta zeharkakoak, argitara ateratzea eta aitortzea. Baina batez ere, ezinbestekoa da behingoz desagertzea gaur egungo salbuespenezko espetxe sistema ankerra, bizitza gehiago arriskuan ez jartzeko».\n«Oraindik ere biziak lapurtzen»\nIbon Garatek, Egiari Zorreko kide eta espetxera bidean hil zen Ruben Garateren anaiak, azaldu du Fundazioaren posizioa afera honetaz: «Beharrezkoa da presoek eta haien senideek jasandako biolentziak, zuzenekoak eta zeharkakoak, aitortzea. Beharrezkoa da salbuespenezko espetxe politikak eragin dituen urraketen egia itzaletik argitara ateratzea. Baina, batez ere, ezinbestekoa da behingoz bertan behera uztea oraindik indarrean jarraitzen duten indarkeria instituzionalaren adierazpenak. Pertsona guztien eskubide guztiak bermatzea izan behar da abiapuntua, inolako baldintzarik gabe».\n«Memoria iraganari dagokion kontua da, gertatu zenari lotutakoa –erantsi du Garatek-. Baina gaur orainera jo behar dugu: oraindik ere biziak lapurtzen jarraitzen duen espetxe-errealitate bat bizirik dagoelako».\nEkitaldiaren aurkezpenean oroitarazi dutenez, «salbuespenezko espetxe sistemak eragindako heriotzei dagokienez, azken sei hamarkadetan 38 euskal preso politikok eta 16 senide eta lagunek galdu dute bizitza».\nBideo bat ere prestatu du Estatuak eragindako biktimak biltzen dituen fundazioak, euskal gatazka politikoaren testuinguruan salbuespeneko espetxe sistemak eragin dituen hildakoen inguruan hainbat adituk eta senidek emandako testigantzak eta egindako gogoetak jasotzen dituena. Laster egongo da ikusgai.


Bertsoak eta golak | blogberri\nBertsoak eta golak\nazaroa 9, 2012 by enekobidegain\nBihar Xilaba bertso txapelketaren finala dela-eta, bertsoen puntuatzeaz argitasun batzuk eman nahi nituzke. Txapelketetako finaletan (saio luzeetan bereziki), txapel bakarra izanagatik, bertso bikainak ez dira txapeldunaren ahotik bakarrik entzuten. Gerta liteke ere txapeldunak saio oso ona egin izana, baina saioko bertso bikainenak beste batek kantatu izana. Gertatzen dena da, ez dela nahikoa bertso bikain batzuk kantatzea txapela irabazteko, saio osoa hartzen baita kontuan.\nBertso bakoitzak epaimahaikide bakoitzeko puntuazio bat lortzen du, 0tik 10era. Bost epaimahaikide baldin badira, bertso bakoitzeko 0tik 50era puntu bitartean jaso dezake bertsolariak. Bertso guztien puntu kopuru hori batzen da, eta bukaeran puntu gehien lortu duenarentzat izaten da txapela. Matematikak egiten dira, eta ez da epaimahaiaren erabaki adostu batetik ateratzen txapelduna. Zale gehienek badakite, baina sekula ez da kalte gogoraraztea.\nBertso saio bat hurbilago da txirrindulari lasterketa batetik edo pilota partida batetik, futbol partida batetik baino. Futbol partidan, gol gehien sartu duenak irabazten du. Pilota partida batean, pilotari batek kintze ederrak egin ditzake, baina 22 egin behar dira irabazteko, nahiz eta ez izan galdu duenak egin dituen hamar kintzeak bezain ikusgarriak.\nPuntuak batzeko irizpideen inguruan gogoeta anitz egin izan da, eta egiten da. Erabaki liteke bertso bikain gehien egin duena izatea txapeldun: nahikoa litzateke begiratzea zein bertsolarik kantatu duen (adibidez) 9tik gorako puntuazioa eman dion bertso gehien. Orduan, bertso final batek gehiago izango luke futbol partidatik, pilota partidatik baino.\nBaina ez da horrela egiten, eta bertso bikainak ez dira golak bezala zenbatzen. Gainera, uste dut ezinezkoa dela halakorik egitea. Golak sartzen dira edo kanpoan gelditzen dira. Bertso bati 9, 8 edo 7ko puntuazioa jarri behar zaion, beti eztabaidagarria izanen da, subjektibitatetik anitz duelako. Eztabaidatu nahi izanez gero, beste hari mutur anitzetik ere egin dakioke tira gai honi.\nBertsoa ez da pilota, ez futbola. Txapela zeinek jantzi, sailkapena nolakoa izan, beti sortuko da eztabaida. Eta eztabaida saihestezina bezain sanoa da, bati gehiago gustatzen zaiolako bertsolari baten lana, beste bati beste batena eta abar. Gisa batez, bertsolari bakoitzaren lanaren baloratzeko eta aitortzeko modu bat da.\nTxapelketak lehia dakar berekin, euskaldunak lehiazaleak gara eta txapeldun bat nahi izaten dugu. Aski da ikustea zenbat jende biltzen den txapelketetako saioetan. Horregatik, ez dut uste txapeldunik gabeko txapelketarik antola daitekeen. Baina beharbada saritzeko modu berriak plantea daitezke: umorearen saria, sakontasunaren saria, erantzuteko gaitasunarena, bideak irekitzeko gaitasunarena eta abar.\nPost hau Bertsolaritza atalean eta Xilaba bertsolaritza laburpen hitzekin publikatua izan da. Gogokoetara gehitzeko lotura iraunkorra.\n← Vallsek Iparraldea dantzan jarri du\nHollande eta europar korporatismoa →


Estatu espainiarra: zazpi kondena tortura kasuak ez aztertzeagatik | Pais Vasco | KAZETA\nEstatu espainiarra: zazpi kondena tortura kasuak ez aztertzeagatik\nMaiatzaren 5ean Patxi Arratibel euskal presoaren tortura kasua ez aztertzeagatik Europak jakinarazi du Estatu espainiarra kondenatzen duela. Orotara Giza Eskubideen Europako Epaitegiak zazpi aldiz Estatu espainiarra kondenatu du tortura salaketak ez ikertzeagatik. Horietariko sei kasu, euskal herritarrek egindakoak dira.\nKazeta|05/05/2015|0 comentarios Actualizada:\nPatxi Arratibelen senideen salaketa. (Jagoba MANTEROLA / ARGAZKI PRESS)\nGiza Eskubideen Europako Epaitegiak Estatu espainiarra tortura kasuak ez ikertzeagatik berriz ere kondenatu du. Maiatzaren 5ean, Patxi Arratibelek egindako tortura salaketa ez ikertzea leporatzen zaiola iragarri da. Etxarri-Aranatzeko euskal preso ohiak Ekin taldearen kidea izatea akusatu zioten eta 2011an atxilotua izan zen.\nEuskal herritar baten lehen kasua 2010an agertu zen. Hain zuzen ere, Estatu espainiarrak Mikel San Argimiroren kasua ez ikertzeagatik kondenatua izan zen. Ondotik, Iker Beriastainen kasua agertu zen eta 2012. urtean "Egunkaria" komunikabidearen lehendakari ohia den Martxelo Otamendik jarritako salaketa iragan zen.\n2014. urteko uztailean, Giza Eskubideen Europako Epaitegiak Estatu espainiarra berriz kondenatu zuen Beatriz Etxeberria eta Ohian Ataunen tortura salaketak ez aztertzeagatik. Gogoratu behar da Ataun, egun hauetan Madrilen iragaiten ari den hamar gazteen kontrako epaiketan akusatua bezala deklaratzen ari dela.\nAtxilotua eta inkomunikatua izan ondoren, Patxi Arratibelek torturak sufritu zituela salatu zuen; bai fisikoak, baita psikologikoak ere. Grande-Marlaska jujearen aitzinean bizitakoa kontatu zuen eta adierazi zuen poliziari egindako adierazpen baten orrian "aztnugal" idatzi zuela bere izenaren ondoan, "Laguntza" alderantziz.\nPatxi Arratibel urte bat eta erdi beranduago aske gelditu zen eta bere salaketa justizia espainiarretik iragan zen. Azkenean, 2013. urtean Behatokiak Estrasburgora jo zuen eta hunek gaur arrazoia eman dio.


Arrigorriagako Udala - Nerbioi-Ibaizabal Bokazio-Orientazio Programa\nNerbioi-Ibaizabal Bokazio-Orientazio Programa\nNerbioi Ibaizabal Gaztedi proiektuaren barruan, eta, aurreko edizioaren emaitza onak kontuan hartuta, Nerbioi-Ibaizabal Bokazio-Orientazio Programa jarri da martxan. Xedea da DBHko 4. mailatik batxilergoko 2. mailara (biak barne) arteko nerabeei eta euren familiei erabakiak hartzeko tresnak helaraztea etorkizunerako lan-ikasketak bideratzeari dagokionez, gaur egungo eta etorkizuneko lan-panorama oinarri hartuta (etorkizuneko lanbideak).\nZentzu horretan, hainbat udalerritan antolatuko dira nerabe eta familientzako saioak (taldeak bereizita), non gaur egun existitzen diren aukera akademikoak eta lan-aukerak azalduko dituzten (unibertsitatea, lanbide-heziketa, lanbide-heziketa duala, atzerriko ikasketak...), lanerako eta bizitzarako gaitasunak alde batera utzi gabe. Horrez gain, gurasoen eta seme-alaben arteko elkarrizketak sustatzeko espazio bat sortu nahi da.\nArrigorriagan, Gaztegunean izango dira saioak, urtarrilaren 15ean eta 16an, lehenengo gazteentzat 17:00etatik 19:00etara eta, gero, familientzat 19:00etatik 21:00etara.\nParte hartu nahi duten nerabeek tutore gisa arituko den pertsona batekin eman beharko dute izena. Saioa hasi baino 10 egun lehenago eman ahal izango dute izena, eta epea saio hasi baino 2 egun lehenago amaituko da. Izena emateko, jarri harremanetan honako helbide elektroniko honekin: gazteria@arrigorriaga.eus\nZaratamoko familiek ere parte hartu ahal izango dute.\nInformazio gehiago nahi izanez gero, Gazteria Zerbitzuko arduradunekin harremanetan jarri 946 001 876 edo 688 618 731 telefono-zenbakietan.\n**Nahitaezkoa izango da bi saioetan parte hartzea. Ez baduzu lehen saioan parte hartzen, ezingo duzu bigarrenean parte hartu, ezta profesionalen banakako kontsultetara joan ere.


Kontsumobidek, Kontsumoko Euskal Institutuak, berriz ere, legez kontrako salmenta-praktikak detektatu ditu LED instalazioen salmentan, oraingo honetan Bilboko ingurunean. Enpresa baten izenean etxez etxeko bisitak egiten dituzte, informatzeko legez betebehar bat dagoela etxeetako bonbillen ordez Led lanparak ipintzeko. Enpresarekin kontratatzea da helburua. Kontsumobidek azpimarratu egin behar du, berriz ere, legez ez dagoela inolako bonbillarik ordezteko betebeharrik.....\nHallowen festa errealitate bihurtu da gure gizartean. Festa horretan mozorroak protagonismo berezia hartzen du eta funtsezkoa da gure arreta handitzea festaz segurtasunez gozatzeko. Mozorroak iragankorrak dira, ez daude maiz erabiltzeko eta asko irauteko eginak. Horregatik mozorro horien materialak kalitate eskasagokoa izan daitezke, baina horrek ez du segurtasunean eragin behar.\nKotsumobide ? Kontsumoko Euskal Institutuak ikastetxe ez-arautuei zuzendutako gida bat argitaratu du. Bertan, pertsona kontsumitzaileen eskubideak bermatzeko ikastetxe horiek bete behar dituzten lege-obligazioei buruzko informazioa ematen zaie.


Xiberoko osasun profesionalak bildu egin dira | Xiberoa | KAZETA\nXiberoko osasun profesionalak bildu egin dira\nLurralde mailako osasun komunitate profesionala sortu dute pazienteak hobeki artatzeko eta lurraldean egintza bateratuak garatzeko.\nKazeta|13/03/2019|0 commment Updated at:\nAtharratzeko plaza iruditan. ©Gaizka Iroz\nXiberoan Lurralde Osasun Komunitate Profesionalaren (CPTS) bulegoa bere hastapenetan da, martxoaren 5ean izendatua izan ondotik. Orain arte lurraldean sakabanaturik egon badira ere, bildu diren kideak prest dira elkarrekin lan egiteko.\nBazen osasun zentro bat, baina soilik erizainak, medikuak eta lehen baliabideetarako zenbait laguntzaileri begirakoa. CPTS bulegoak medikuen, botikarien eta etxeko arta profesionalen arteko koordinazio zabalagoa permitituko du. Atharratzeko Saint-Antoine Etxea, Paueko Ospitale zentroa, gizarte langileak... osasun komunitate osoa aintzat hartuko du. “Pazienteari ekarpen handiagoa egiten ahalko diogu”, erran du Jean-Claude Gaillard mediku eta elkarteko presidenteordeak. “Erraterako, erabakitzen ahal genuke guziak, hots, medikua, erizaina, dietista eta laguntzailea isolaturik bizi diren eta guti ikusten ditugun pazienteengana auto berean joatea”.\nLan egiteko manera berria eta osasunaren aktore hauek plantan ezarri nahi dutena emulazio bat da. Konparazio batera, koordinazio egitura honek eskoletan prebentzioa landu edo diabetesaren prebentziorako kanpainak garatzen ahalko lituzke.\nDordoinako Bergeracekoaren ondotik, Akitania Berrian abian jarri den bigarren esperientzia da Xiberokoa. Egitura hauek 2016tik existitzen dira, Frantziako Gobernuak osasun sistema eraldatzeko abiatu estrategiaren baitan, baina ez dira aski garatu. Estrategia horrek 2022rako 1.000 CPTS sortzeko xedea du berez eta 2019an ohiko negoziaketa bat abiatuko beharko litzateke bere diruztatzerako koadro iraunkor bat eskaintzeko. Gobernuak etxeko eta osasun zentroetako arta mantentzeko baliatu nahi lituzke eta baita eritasun kroniko ainitzen garapenerako osasun administrazioaren moldeak egokitzeko ere. “Hiriko mediku lanbidearen erakargarritasuna” ere sustatu nahi dute.


Popol Vuh edo Pop Wuj maia-kitxe (K´iche) hizkuntzan eta alfabeto latinoan idatzitako liburua da. Munduaren eta gizakiaren sorrerari buruzko antzinateko maien mitoak eta usteak jasotzen ditu, Guatemalar jatorrizko herriei buruzko berriez gain (emigrazioak, gerrak eta espainiarrek konkistatu aurreko tradizioak). 1540 inguruan idatzi bide zuen gizarte-maila altuko maia-kitxe batek. Galduta egon zen liburua urte askoan, baina XVIII. mendean aurkitu egin zuen Francisco Ximénez domingotar espainiarrak. Aztertu ondoren, espainierara itzuli zuen liburua. Liburu honek balio historiko eta espiritual handia du.\nPopol Vuh edo Pop Wuj maia-kitxe (K´iche) hizkuntzan eta alfabeto latinoan idatzitako liburua da. Munduaren eta gizakiaren sorrerari buruzko antzinateko maien mitoak eta usteak jasotzen ditu, Guatemalar jatorrizko herriei buruzko berriez gain (emigrazioak, gerrak eta espainiarrek konkistatu aurreko tradizioak). 1540 inguruan idatzi bide zuen gizarte-maila altuko maia-kitxe batek. Galduta egon zen liburua urte askoan, baina XVIII. mendean aurkitu egin zuen Francisco Ximénez domingotar espainiarrak. Aztertu ondoren, espainierara itzuli zuen liburua. Liburu honek balio historiko eta espiritual handia du. (eu)\nPopol Vuh (eu)


Euskoaren inguruan funtsezko erabakirik ez du hartu Paueko auzitegiak - Ekonomia - Berria\nEuskoaren inguruan funtsezko erabakirik ez du hartu Paueko auzitegiak\nBaionako herriaren eta suprefeturaren arteko prozedura bertan behera utzi du Paueko Administrazio Auzitegiak, baina sakoneko gaiari heldu gabe. Argudiatu du, Euskal Moneta elkartearen eta Baionako Herriko Etxearen arteko hitzarmena izenpetua denez, ezin duela auzia aurrera eraman.\nEuskoaren aldeko karabana, iaz, Kanbon. / Bob Edme\nPaueko Administrazio Auzitegiak ez du sakoneko erabakirik hartu suprefetak eta prefetak euskoaren erabileraren aurka jarri zuten salaketaren inguruan. Baionako herriko etxeak eusko monetarekin ordaintzeko egin hitzarmenaren kontra egin zuten suprefetak eta prefetak berak. Gaur Paueko auzitegi administratiboak hartu deliberoa juridikoa izan da: hitzarmena izenpetua delako prozedura bertan behera utzi du, baina prefetak orain ukanen duen jarrerak argituko du Baionako herriak euskoa baliatzen ahalko duen edo ez.\n"Prozedura ezeztatua da baina funtsean aipatu behar zena aipatu gabe". Hitz horiekin laburbiltzen du Euskal Moneta elkarteko Xebax Christyk Paueko auzitegi administratiboak gaur hartu duen deliberoa. Suprefetaren iniziatibaz eta prefetak erreleboa harturik, auzitegira eraman zuten Baionako herriko etxean Euskoa baliatzeko hartu zuten deliberoa. Baina prozedura bertan behera geratu da, "argumentu teknikoekin" Christyren erranetan, juridikoki ezin duelako Euskal Moneta eta herriko etxearen artean izenpetua den hitzarmen baten aurka jo.\n"Auzitegiak ez du erran bai, herriko etxeak Euskoa erabiltzen ahal du ordainketak egiteko", argitzen du elkarteko arduradunak. Halere, hitzarmen hori izenpetua da "beraz indar osoan da aplikatua izateko", Xebax Christyk dionaz. "Konkretuki, ordainketentzat ez dugu segidan aplikatuko zeren lehenik beharko da ikusi orain prefetak zer egiten duen: hautatzen ahal du prozedura berri bat abiatzea hitzarmenaren kontra edo uztea eta beste aterabide bat atzematea bide judiziala bazter utziz". Bere ustez, ondorioak izan daitezke –jurisprudentzia sortzen balitz– beste tokiko moneta guztientzat, ez euskoarentzat bakarrik.


Arrasateko Udalak babes ofizialeko 66 etxebizitza eraikitzea ahalbidetuko du San Andres Berrin — Arrasateko Udala\nTokiko Gobernu Batzarrak onartu du San Andres Berri eremuko hiri partzela bat besterentzea (saltzea). Guztira 991,59 m2 eraikigarri, babes ofizialeko 66 etxebizitza (BOE) inguru eraikitzeko, aparkaleku eta trasteleku eta guzti.\nAtzo, abenduak 2, klausula ekonomiko-tekniko administratiboen agiria onetsi zen, erregulatuko duena lurzatia saltzea lizitazio publikoaren bidez. Alde batetik, SZ-R.2.1 izeneko lurzati eraikigarria hartzen du, 991,59 m2-ko azalerarekin eta BOE bizitegi erabilerara bideratua, eta, bestetik, SZ-R izeneko partzela lotua, 2.4, 631 '11 m2-ko azalerarekin, espazio librea erabiltzeko.\nBabes ofizialeko etxebizitzak, trastelekuak eta aparkaleku plazak salduko dira Eusko Jaurlaritzaren babes ofizialeko etxebizitzen gehieneko prezioak zehazteko ezarritako irizpideen arabera.\nUdalaren helburua da babes ofizialeko etxebizitzak garatzea eremu berean eraikiko diren etxebizitza libre eta tasatuekin batera. Horrela, urbanizazio guztia erritmo berean egitea lortzen da, auzotarren mesedetan.\nUdalak lehiaketa publikora atera du lursaila. Ezarritako gutxieneko balioa 1.725.000 eurokoa da.\nEtorkizuneko urbanizazioaren diseinuan sartuko dira haur parke estali bat eta saskibaloi kantxa bat. Era berean, udalerri jasangarriago baten irizpideei jarraituko zaie, elkarrekintza komunitarioa sustatuko duena; horrela, oinezkoen ibilbideak, bizilagunen egonaldi eta gozamenerako espazioak, berdeguneak eta lorategiak sortuko dira, eta zuhaitz ugari landatuko dira jarduera eremu osoan.\nUdalak aurreikusten du obrak 2023. urteko lehen seihilekoan hastea. Obra lizentzia eskatzeko epea, eskabide horretan lizentzian sartzeko behar den dokumentazio guztia sartuta, 16 hilekoa izango da, eskritura publikoa formalizatzen denetik aurrera.\nObra amaitzeko gehieneko epea, bestalde, 36 hilekoa izango da, udalak obra lizentzia ematen duenetik aurrera.


Epea edegi da Bilboko 2019ko Urrezko Kriskitina aukeratzeko - bizkaie.biz\nBizkaie! 2019-05-21 09:42 Kulturea\nOnline egingo dan herri-botazino bidez hautatuko da irabazlea.\nBizkaiko uriburuko Kale Nagusian egingo dau bagilaren 8an ONCEk Euskadin aurtengo XVII Gizarte bateratzaile baten aldeko Kriskitin Lasterketea. Horren ostean, ohiko Urrezko Kriskitina emongo jako irabazleari, ONCEren webgunearen bidez lortutako botoen arabera hautatua.\nEra berean, boto gehien lortzen dituan hautagaiak jasoko dau saria. Botazinoa maiatzaren 21ean edegi eta bagilaren 6ko 12:00etan zarratuko da. Ondokoak dira Bilboko Urrezko Kriskitinaren hautagaitzak:\nAPNABI- Autismo Bizkaia, Bizkaian, 40 urtetan zehar espektro autistearen eremuan erakunde erreferente bilakatzeagatiik. 1.000 familia eta 220 profesionalek osotzen dabe. Hasierako espirituari eutsiz, erakundeen eta bestelako agenteen laguntzaz, autismoa daben pertsonek erantzun integrala, pesonalizatua eta bizitearen zehar kalidadezkoa izateko bermatzen dituen jardueren programa eta zerbitzuak atontzen ditu.\nAthletic Club Fundazinoa: Eremu sozialean egiten dauen lanagaitik, gizarteratzetik kanpo geratzeko arriskuan dagozan hainbat talderen bizi-kalidadea hobetzen, beti be boluntariotzeak dauen garrantzia azpimarratuz, baita ezintasunak dituen personakanakoa. Athletic Clubaren baloreak, dimensino soziala, historia eta kultura tresnak personen bizi- kalidadea futbolaren bitartez hobetzeko.\nBilbao + 60 Egitasmoa: Bilbo, edadekoakaz adiskidetsua dan uria. Gero eta zaharkituagoa dan uriaren behar espezifikoei egokitzapenen aldeko oinarriak jartearen aldeko lanagaitik. Zahartze aktiboa, Osasunaren Mundu Erakundeak (OME) ezartzen dauenari jaramon eginez bai osasaun, parte hartze eta segurtasun mailako aukerak optimizeteagaitik.\nBilboko Kriskitin Lasterketeari laguntzinoa emon deutse beste behin Bilboko Udalak, Bizkaiko Foru Aldundiak, Eusko Jaurlaritzeak eta BBK Fundazinoak.


Zerrenda:Game of Thrones (3. denboraldia) - Wikipedia, entziklopedia askea.\nZerrenda:Game of Thrones (3. denboraldia)\nGame of Thrones (3. denboraldia)\n2013ko martxoak 31 –\nGame of Thrones fantasiazko telesailaren hirugarren denboraldia 2013ko martxoaren 31n estreinatu zen HBO Ameriketako Estatu Batuetako telebista katean, eta urte bereko ekainaren 9an igorri zen denboraldiko azken atala. 10 atalek osatzen dute telesailaren hirugarren denboraldia, bakoitzak 55 minutu inguru duelarik.\nA Storm of Swords eleberriaren lehen zatian dago oinarrituta hirugarren denboraldia, George R. R. Martin idazle estatubatuarrak idatzitako A Song of Ice and Fire sagaren hirugarren liburuan. Liburuan bezala, denboraldi honetan bost erregeen gerrak aurrera jarraitzen du. Renly Baratheon-en hilketaren ondoren, Westerosko lau erregeek Burdinazko Tronua bereganatzeko asmoarekin segitzen dute. Gainera, Robb Stark-ek mendekua hartu nahi du bere aita zen Eddard Stark-en hilketagatik. Ekialde urrunean, Daenerys Targaryen-ek bere bidearekin jarraitzen du Zazpi Erreinuetarantz, guztia birkonkistatzeko.\n1.2.3 Burdina Irletan\n1.2.6 Ibaiaren Lurretan\nHirugarren denboraldian azaldutako pertsonaia errepikarien zerrenda, lehen agerpenean azaltzen diren lurraldearen arabera sailkatuak:\nBurn Gorman - Karl Tanner\nEdward Dogliani - Hezur Jauna\nIan Whyte - Dongo\nMackenzie Crook - Orell Skinchanger\nRoss Mullan - Ibiltari Zuria\nPixie Le Knot - Kayla\nThomas Sangster - Jojen Reed\nTim Plester - Walder Rivers\nDean-Charles Chapman - Martyn Lannister\nTimothy Gibbons - Willem Lannister\nJamie Michie - Steelshanks Walton\nPaul Kaye - Myr-eko Thoros\nClifford Barry - Greizhen mo Ullhor\nEd Skrein - Daario Naharis\nHirugarren denboraldia (2013)\nBigarren denboraldiko lehen atala («The North Remembers») estreinatu ondoren, HBO konpainiak telesailaren hirugarren denboraldia ekoiztuko zuela ofizialdu zuen, A Storm of Swords eleberriaren lehen zatia moldatuz. Hirugarren denboraldiaren aurrekontua 50 milioi dolar ingurukoa izan zen. David Benioff eta D. B. Weiss arduratu ziren zazpi ataletako gidoiak idazteaz. Hauez gain, Vanessa Taylor, Bryan Cogman eta George R. R. Martin-ek ere parte hartu zuten idazketan, bakoitzak atal bat idatziz. Bestalde, Daniel Minahan, David Benioff, Alex Graves, Alik Sakharov, Michelle MacLaren eta David Nutter izan ziren hirugarren denboraldiko atalen zuzendariak.\nGrabaketak 2012ko uztailaren lehen egunetan hasi ziren, eta azaroaren 24an amaitu zuten Islandian. Islandiako filmazioek zortzi egun iraun zuten (aurreko denboraldian hilabete egon ziren bertan grabatzen). Marruekosen ere aritu ziren grabatzen, eta eszenaren bat Los Angelesen filmatu zuten. Lantaldea hirutan banatu zen grabaketak leku ezberdinetan grabatzeko.\nAurreko bi denboraldietan bezala, honetan ere Ramin Djawadi ekoizle eta konpositorea arduratu zen hirugarren denboraldiko musika idazteaz, eta 2013ko ekainaren 4an merkaturatu zen era digitalean. CD eran, berriz, uztailaren 2an merkaturatu zen.\nHirugarren denboraldia osatzen duten hamar atalak 2014ko otsailaren 17an merkaturatu ziren lehen aldiz.\n21 1 «Valar Dohaeris» Daniel Minahan David Benioff eta D. B. Weiss 2013ko martxoaren 31a 4.37\n22 2 «Dark Wings, Dark Words» Daniel Minahan Vanessa Taylor 2013ko apirilaren 7a 4.27\n23 3 «Walk of Punishment» David Benioff David Benioff eta D. B. Weiss 2013ko apirilaren 14a 4.72\n24 4 «And Now His Watch Is Ended» Alex Graves David Benioff eta D. B. Weiss 2013ko apirilaren 21a 4.87\n25 5 «Kissed by Fire» Alex Graves Bryan Cogman 2013ko apirilaren 28a 5.35\n26 6 «The Climb» Alik Sakharov David Benioff eta D. B. Weiss 2013ko maiatzaren 5a 5.50\n27 7 «The Bear and the Maiden Fair» Michelle MacLaren George R. R. Martin 2013ko maiatzaren 12a 4.84\n28 8 «Second Sons» Michelle MacLaren David Benioff eta D. B. Weiss 2013ko maiatzaren 19a 5.13\n29 9 «The Rains of Castamere» David Nutter David Benioff eta D. B. Weiss 2013ko ekainaren 2a 5.22\n30 10 «Mhysa» David Nutter David Benioff eta D. B. Weiss 2013ko ekainaren 9a 5.39


Haize errotarik handienerako ari da lanean Artech | Ekonomia | Berria\nHaize errotarik handienerako ari da lanean Artech\nBILBO. Munduan potentziarik handiena izango duen haize errotan bere ekipoak jartzeko kontratua egin du Artechek General Electric AEBetako enpresarekin. Haliade-X du izena haize errotak, itsasoan jarriko dute, eta gai da egun batean 16.000 etxebizitzek behar duten argindarra hornitzeko.\nZehazki, Artechek egingo ditu haize errota horren tentsioaren transformagailuak. Rotterdameko portuan (Herbehereak) probatu zuten General Electricen Haliade X errota, eta 2019an inoizko ekoizpen handiena lortu zuen, 262 megawattekin.\nMexikon ere beste kontratu bat eskuratu du Bizkaiko ekipo elektrikoen ekoizleak. Bere argindar sarea berritzen ari da Mexikoko CFE Argindarraren Batzorde Federala, eta sare horretan joango dira Artecheren makinak.\nIpar Amerikan ere, AEBetan inoiz eguzki energiarako lortutako kontraturik handienak izenpetu ditu Bizkaiko beste enpresa batek, Ingeteamek. Kalifornian amaituta edo amaitzear diren bi parke fotovoltaikotan Ingeteamen inbertsoreak erabiliko dituzte: 350 megawatteko potentzia izango du Kings konterrikoak, eta 100 megawattekoa, berriz, San Bernardinokoak.


Maite Telleria: "Auzoko egitasmoaren gaineko balorazioa oso positiboa da" - Antzuola - Goiena.eus\nMaite Telleria: "Auzoko egitasmoaren gaineko balorazioa oso positiboa da"\nMaider Arregi 2014-12-19 08:00\nMaiatza bukaeran jarri zen abian euskaratik urrun dauden herritarrak euskaratzeko Auzoko egitasmoa. Hala, auzotarrak –euskaratik gertu daudenak– eta auzokideak –euskaratik urrun daudenak– euskara modu ludiko batean ikasteko helburuarekin bildu dira eguaztenero.\n"Herriko talde eragileekin parte hartzen saiatu gara eta inplikazio horri esker, Auzoko dinamiketara etorri direnek harremanak sustatu dituzte. Modu horretan, eguneroko bizitzan, errazagoa da lehen hitza euskaraz egitea", azaldu du Maite Telleria Auzoko dinamizatzaileak.\nIzan ere, elkar ezagutzeko aukera dute eta kalean euskaraz zuzentzea errazten zaie auzokideei. Jarduera puntualetan, beste pertsona batzuekin batzeak ekimena aberastu duela dio Telleriak. "Aurreko astean, esaterako, gaztetxekoek gonbidatuta elkarrekin afaldu genuen. Erlazioak lotzen lagundu zuen ekintza horrek. Gainera, pixka bat elkar ezagututa, egunerokoan euskaraz jardutea lagungarriagoa da kalean elkartzean".\n12 auzokide eta 14 auzotar izan dira modu zuzenean eskoletan parte hartu dutenak. Baina, bestelako ekintzatan auzotar kopurua handitu egin da.\nErronka berriak 2015ean\nUdalak Auzoko egitasmoarekin jarraitzeko asmoa dauka 2015ean. "Parte-hartzaileak mantendu eta berriak bilatu gura ditugu. Ez da talde itxia eta ez dago astero etorri beharrik. Saiakerak egon diren arren, emakume auzokide gutxik hartu du parte eta emakume gehiagorengana jo nahi dugu. Eskolarekin harremana egin eta gurasoak aniztasunaren gainean sentsibilizatu; baita talde eragile berriak animatu ere".


Horazio - Wikipedia, entziklopedia askea.\nKinto Horazio Flako (latinez Quintus Horatius Flaccus; Venusia, K.a. 65eko abenduaren 8a - Erroma, K.a. 8ko azaroaren 27a) Antzinako Erromako poeta izan zen. Virgiliorekin batean poesia latinoaren buru, klasizismoaren eredutzat hartua izan zen eta oso irakurria antzinatearen amaiera arte. Haren zorroztasuna, oreka eta perfekzio nahia direla eta, Errenazimentuan Horazioren poesia Europako herrialde guztietan izan zen ezaguna.\nVenosa, K.a. 65eko abenduaren 8a\nErroma, K.a. 8ko azaroaren 27a (56 urte)\nArs Poetica (en)\n3.1 Odak (edo Carmina)\n3.3 Eskutitzak (edo Epistolae)\nVenusian jaio zen, Lukaniatik oso gertu. Aita, koaktorra, zergak kobratzen ziharduen esklabo libertoa zen. Horaziok berak aipatzen du datu hori, baina Suetoniok salsamentarius, hots, arrain gazitu saltzailea zela dio. Suetonioren arabera, norbaitek zirikatu nahi zuenean, Quotiens ego vidi patrem tuum bracchio se emungentem!, esaten zion; hau da: «Zure aita hainbat alditan ikusi dut besoa ukondoraino sartua zuela».\nHorazio ez zen bere jatorriaz inoiz lotsatu, aitak haundikiek jasotzen zuten hezkuntza eta hezibide moral ona izateko baliabide guztiak eman baizizkion. Oso gaztea zelarik, aitak Erromara eroan eta bere diruaren zati handi bat haren heziketan erabili zuen. Bertan Lucius Orbilius Pupillus gramatikalari eta erretorikalariarekin ikasi zuen, klasiko latinoak eta grekoak irakurriz; eta olerki grekoak irakurriz bere edertasunerako joera kausitu zuen. Lehenengo olerkiak grezieraz idatzi zituen.\nAitaren eskuzabaltasuna eta azkartasunari esker, Horazio Atenasera joan ahal izan zen filosofia ikastera. Han zegoela, Julio Zesarren heriotzaren eta Erroman sortu ziren arazoen berri izan zituen. Horaziok errepublikazaleekin bat egin zuen, eta Marko Bruto buru zuen Greziako armadan sartu zen. Oktavianoren eta Marko Antonioren aurka borrokatu zen tribuno militar gisa. K.a. 42. urtean, Filiposko guduan, Errepublikaren armadak hondoa jo eta, ihes egin behar izan zuen. Hala ere, ihes egin izana ez zuen desohoretzat hartu.\nK.a. 41 inguruan, Oktavianoren amnistia politikoarekin Erromara itzuli zen, eta aitak utzitako ondasunak konfiskatuak izan baitziren, kuestore (latinez: Scriba quaestorius) lan egin behar izan zuen administrazioan. Esperientzia mingots horren edo Siron napolitarraren irakatsien eraginez, Epikuroren dotrinarekin bat eginda, gizarte bizitzatik at bizi izan zen aldi hartan. Horrela, olerkiak (epodoak eta satirak) idazteari lotu zitzaion. Virgiliok eta Variok berehala antzeman zuten haren etorkizuna poesiaren munduan, eta K.a. 39. urtean Mezenas aurkeztu zioten. Lehenbiziko elkarrizketa hotza izan zen, Horazio lotsatia zelako, eta ez zen elkarrenganako elkartasunik izan. Geroago, berriro topatu zuten elkar, Mezenasek lagunen taldean sartu zuen, eta lagun minak izatera iritsi ziren.\nK.a. 34 aldean, beharbada Mezenas ahaltsuaren laguntzarekin, landetxe bat erosi zuen Sabinia aldean: babesleku hartan idatzi zuen izadiaren eta aisiaren oihartzuna dakarren olerki anitz, eta maiz asko bertara erretiratzen zen hiriko nahasmenetik ihesi. Mezenasen bidez Augusto ezagutu zuen, eta honek idazkari gisa eraman nahi izan zuen, baina poetak ezezkoa eman zion bere bizimodu lasaitik urrutiratuko zuelakoan. Izan ere, baretasun lasaia eta ezusterik gabeko aurea mediocritas-a nahiago zuen. Bizitza Erroma eta Sabiniako landetxearen artean lerratzen zen, era lasaian. Horrek denbora uzten zion bere olerkiei lotzeko.\nSuetoniok ematen du Horazioren azken egunen berri: K.a. 8. urtean Mezenas hil zen, teatamentuan Horazio Augustori gomendatu eta gero; baina Horazio ere gutxi barru zendu zen, supituki, testamentua egin barik. Hala ere, lekukoen aurrean Augusto izendatu zuen oinordeko. Eskilinon hilobiratu zuten, Mezenasen alboan.\nGizon gizentsu eta lasaia izan zen. Erromako gizartea eta landetxeko bakartasuna gozatu zituen zaratarik atera gabe. Begirale eta psikologo zorrotza, guzti-guztia arakatzen zuen. Bere morala praktikotasunaren eta errealismoarena zen. Eraso egiten ziotenean defendatzen zen, eta norbaitek txarto idaztean haserretzen zen. Berekoi samarra izan zen eta ez zen batere heroia izan.\nHorazio irakurtzen Mezenasen aurrean, Fyodor Bronnikoven margoa, 1863\nHorazioren lehen obrak Satirak (Satirae edo Sermones) eta Epodoak (Epodon Liber) K.a. 40 eta 30 bitartean argitaratu ziren. Epodoak izenekoan garai hartako gorabeherak eta poetaren ezinegona islatzen dira. Satiretan, ordea, Gaio Luzilioren gaiak erabili zituen berriro: garai hartako ohiturei buruzko gogarteak eta moralaren arazoak, baina eguneroko bizitzaren zertzeladez zipriztinduak eta barrerako beti prest agertzen zela.\nOda-k (Carmina), K.a. 23tik 13ra argitaratuak, Epodoak-ekin batera, latinoen lirikaren maisulanak dira. Obra konplexu horretan, formaren perfekzioa helburu duela, Safo, Alzeo edo Pindaro greziarren molde lirikoak sartzen ditu literatura latinoan. Bigarren pertsonan idatzitakoak dira eta gaiei dagokienez, bizitzaren ezdeusa, heriotza, amodioa eta edertasun poetikoa dira gogapenerako bide, betiere ironia eta autokritikaz beteak. Amodioa eta unean unekoaz gozatzeko gonbitea (carpe diem) dira Horazioren lirikaren gunea.\nGutunak (Epistulae) biltzen dituzten bi liburuetan eta Ad Pisones edo Arte Poetikoa (Ars poetica) ere deituan, bere buruarekiko elkarrizketa bildua isuri eta epikureismoaren azalpena egiten du. Liburu horietan literatura latinoa ere eztabaidagai da. Augustoren eskariz, Carmen saeculare kantu aberkoia ondu zuen (K.a. 17).\nOdak (edo Carmina)Aldatu\nCarminum liber primus edo Odes I  (K.a. 23)\nCarminum liber secundus edo Odes II  (K.a. 23)\nCarminum liber tertius edo Odes III  (K.a. 23)\nCarminum liber quartus edo Odes IV  (K.a. 13)\nSermonum liber primus edo Satirae I  (K.a. 35)\nSermonum liber secundus edo Satirae II  (K.a. 30)\nEskutitzak (edo Epistolae)Aldatu\nEpistularum liber primus  (K.a. 20)\nArs Poetica  (K.a. 18)\nEpistularum liber secundus  (K.a. 14)\n↑ Suetonio. Vita Horatii. Books.google.es.\n↑ a b c d Horace. Poetryfoundation.org.\n↑ Horacio. Biografiasyvidas.com.\n↑ Horazio: Carminum liber primus Thelatinlibrary.com\n↑ Horazio: Carminum liber secundus Thelatinlibrary.com\n↑ Horazio: Carminum liber tertius Thelatinlibrary.com\n↑ Horazio: Carminum liber quartus Thelatinlibrary.com\n↑ Horazio: Sermonum liber primus Thelatinlibrary.com\n↑ Horazio: Sermonum liber secundus Thelatinlibrary.com\n↑ Horazio: Epistularum liber primus Thelatinlibrary.com\n↑ Horazio: Ars Poetica Thelatinlibrary.com\n↑ Horazio: Epistularum liber secundus Thelatinlibrary.com\nWikimedia Commonsen badira fitxategi gehiago, gai hau dutenak: Horazio\nEuskarari ekarriak: Horazio Ekarriak.armiarma.eus\nAzken aldaketa 12 martxoa 2021(e)an, 00:15(e)tan\nOrriaren azken aldaketa: 12 martxoa 2021, 00:15.


Kultur sektorearen babesa indartzeko neurriak, Bizkaian - Nontzeberri\nHasiera/BESTELAKOAK/Kultur sektorearen babesa indartzeko neurriak, Bizkaian\nCOVID-19 birusak eragindako krisialdi honi erantzun bat emateko asmoz, Lorea Bilbaok, Euskara, Kultura eta Kirol diputatuak, Bizkaiko Foru Aldundiak kultura-arloan martxan jarriko dituen neurriak azaldu ditu.\nHorren ondorioz, Euskara, Kultura eta Kirol Sailak aurreikusita zituen berariazko laguntza guztiak bizkortu eta malgutuko dira, eta gainera, gauzatu ezin diren jarduerak eta proiektuak berriro programatuko ditu.\nZerga-arloko neurriei dagokienez, “Aldundiak sozietateen gaineko zergaren eta autonomoen kuoten ordainketa geroratzeko aukera eman die kultura- eta kirol-enpresei. Gainera, lehentasunezko jardueratzat hartu dira arte eszenikoen, musikaren, dantzaren eta kirolaren esparrua batzen duten erakundeak”.\n2020ko ekitaldian, euskarazko aldizkako argitalpenak argitaratzen dituzten merkataritza-sozietate, kooperatiba-sozietate, banakako enpresaburu, profesional eta irabazi-asmorik gabeko pertsona juridiko pribatuentzako diru-laguntzen deialdia abian jarri da. Era berean, udal antzokien programazioa errazteko diru-laguntzen deialdia egingo da.\nHorrez gain, foru-sailak Eskena Garatu deritzon foru-dekretu berria garatu du, autonomoen eta mikroenpresen egitura-gastuei laguntzeko. Laguntza bat ere ikus-entzunezkoak ekoizteko bideratuko da. Hala, “Bizkaiko gaiei buruzko dokumentalak egitea helburu duten ikus-entzunezko enpresei ere lagunduko diegu dekretu honen bidez”.\nLiburu-sektorearen egoera ere zaila da eta horrexegatik, liburu-dendek “funtsak erosteko aurrekontu jasangarriari eutsi ahal diezaioten laguntza jasoko dute”.\nKulturaren kontsumoa suspertzeko, Kultura Bonua jarriko da martxan. Eta arteari lotutako esparruetan, Japoniako egonaldiak 2021era atzeratuko da eta Bizkaiko Arte Bideak martxan jarriko da.\nSektorea bultzatzeko beste neurrietako bat izango da Bizkaiko kultura-mugimendua suspertuko duen kultura agenda sendo eta bateratua sustatzea\nAzkena Rock Fest eta Bilbao BBK Live ez dira aurten egingo


Aktualitatea – EliralE\nLe Temps d’Aimer – Nanteseko CCN elkartea\nCentre Chorégraphique Malandain Ballet Biarritz elkartearekin dugun lankidetza-ekimenaren barruan eta “Le temps d’aimer la danse” (Dantza maitatzeko garaia) festibalaren 31. edizioaren inguruan, atsegin handiz hartuko dugu Nantesko CCN elkartea “Il nous faudrait une secrétaire”(Idazkari bat beharko genuke) izenburuko ikuskizunarekin irailaren 14an (asteartea) Senpereko Larreko Kulturgunean. Zenbaitetan Pina Bausch-en eta Buster Keaton-en arteko sintesi gisa definitutako […]\nCentre Chorégraphique Malandain Ballet Biarritz elkartearekin dugun lankidetza-ekimenaren barruan, besteen gainetik nabarmentzen diren bi hitzordu proposatzen dizkizuegu “Le temps d’aimer la danse” (Dantza maitatzeko garaia) festibalaren inguruan, zeina Biarritzen garatuko den irail osoan, 10 egunez Iparraldea dantzarekin lotutako ezinbesteko elkargune bihurtuz! 31. edizio honetarako, Elirale konpainia pozarren dago ekitaldian bi modu desberdinetan parte hartuko duelako. […]\nFuga – lehen irudiak\nFuga – Prentsan\nSUD OUEST MEDIABASK TTIPI TTAPA\nAzaroaren 7an eta 8an O! ikusgarriaren 5 emanaldi eskainiko ditugu Senpereko Larreko gelan. azaroaren 7a larunbatarekin: arratsaldeko 4etan – 6etan azaroaren 8a igandearekin: goizeko 11etan / arratsaldeko 4etan – 6etan Sartzeak erreserbatu behar dira elirale.prod@gmail.com helbidera idatziz / prezioa: 2€\nPubliko agurgarria, Beharrezko ixiltasun gune hunen ondotik, Elirale Konpainia berriz zuekin kontaktua egiteko asmoarekin hurbiltzen zaizu eta hau gogo handiz zuri berri batzuen emaiteko eskola-sartze huntan. Lehengo sasoinak zintizilik utzi gaitu, eta lan egin dugu orduan, O! gure obra berria edo Oa-huetak, Ninika eta Xihiko bezalako gure errepertorioaren piezen hedatzearen atzeratzearen eginkizunera. Berriz dantzatzea guretzat […]\nElirale konpainiak harro da zuei iragartzea O! azken pieza berriaren sortzea. Emanaldi hau handi eta ttikientzat da, bakarkako bat Oihan Indartek dantzaturik eta Pantxika Telleriak koregrafiaturik. Obra hau domo batean iragaiten da, publikoa kontaktu zuzenean da dantzariarekin ikuslearen eskarmentu berezi batentzat. O! solo honek mirespena jorratuko du mugimenduaren bitartez, bere itzaleekin loturan argiaren bitartez, ozeano […]


Funtzioa (ETB1) - Wikipedia, entziklopedia askea.\nFuntzioa, ETB1eko helduentzako ikuskizun saio bat izan zen. Xabier Otaegi eta Jose Ignazio Ansorena "Piterrek" aurkeztu zuten.\n1989-1991 artean sekulako arrakastaz eta 3 denboraldiz aireratu zen, ostiral gauez. Guztira 141 saio. Programa honetako hiru ataletan (Eguberrietako berezi batean, pailazoei eskainitako berezi batean eta haurrei eskainitako berezi batean) Txirri, Mirri eta Txiribiton pailazoak ere agertu ziren.\nBi aurkezleek saioa aurkezteaz gain umorezko antzezpenak ere antzezten zituzten. Horietaz gain, musika taldeen eta abeslarien emanaldiak, magoen ikuskizunak eta abar ere bazeuden.\nLau urtez, Txirri, Mirri eta Txiribiton pailazoek Don Don Kikilikon haurrentzako saioa egiten egon ondoren, nekatuta zeuden eta telebista mundua uztea erabaki zuten. Orduan azkeneko saioaren grabaketaren ondoren, agur modura show bat egin zuten Miramongo Euskal Telebistaren estudioetan. Ikuskizun hura Mikel Lejarzak ikusi eta Otaegi eta Ansorenari Euskal Telebistarako helduentzako saio bat egiteko eskatu zien. Behin baino gehiagotan esan zuten ezetz, baina azkenean, horrenbeste aldiz eskatu eta gero onartu egin zuten eskaria. Orduan Funtzioa (1989-1991) saioa sortu zuten, Xabier eta Piterren showa. Ostiral iluntzetan, zuzenean ematen zen helduen umore saioa.\nFuntzioa ikusgai. Youtube.com


Losada | ETXEBIZITZA MAKATZENAN - Losada\nMaterial esberinekin estalitako bi kubotan oinarritzen da, proiektu honen kontzeptu nagusia. Kubo hauetako batek, sukaldea gordetzen du eta besteak komuna. Egurrezko kuboa, sukaldea, eta zementuzko prisma komuna.\nSukaldea, jangelarekin konexio zuzena du, egongelarekin berriz, erlazio bisuala besterik ez dauka. Hiru espazio hauek, espazio bakar batean banatzen dira. Altuerak, ikuspuntuak eta gardentasunarekin jolastuz, espazio hauek mugatzea lortzen dugu.\nArgiztapena funtsezkoa da espazio honetan, toki bakoitzean eman behar den ekintzarekin egokituta dagoelako.


MORPHINE: THE BEST OF MORPHINE 1992-1995 ALBUM REVIEW - ALBISTEAK\nMorfinaren onena 1992-1995\nBadakizu lo egiten duten txakurrei atseden pixka bat lor diezaietela eta nagusitasunetik soilik ...\nBadakizu lo egiten duten txakurrei atseden pixka bat lor diezaietela eta, Mark Sandman jaunak Morphine-ren lider gisa duen legatuarekiko maitasun eta miresmen nagusitasunetik soilik, disko hau ez zen sekula sakatu behar. Ez dut harpatuko Ryko-k beste gizaki baten desagerpenari etekina ateratzen dionik (ez dago bi modu), edo behar baino denbora gehiago luzatuko da Morphine bera azkar erori zela musikalki ... musikalki hitz egiterakoan, bilduma honek basatia argi uzteko balio du. 1992-1995 ez da zehazki arbitrarioa taldearen ibilbidea, bai, Rykok jarritako Morphine grabazioak txukun biltzen ditu: lehen hiru luze luzeak eta b aldeak. Ez da oso talde original honen atzera begirako integrala, baina irabaziak daude.\nEgin dezagun babeskopia eta egin dezagun banda honi buruz, diskaren hutsak ulertzeko ikuspegia beharrezkoa baita. 1992an, Sandmanen bi kordetako baxu diapositibo bakun eta sinplearen ikonoklasia hutsa, bateria eta saxofonoak baino ez zituen batera, deitu txartel garaile eta ia ospea lortzeko debutean, Ona . Laster oztopo jasangaitza bihurtuko zen; nahiz eta ordu onenetako laino xarmangarri eta erakargarrietatik atera ondoren, bigarren urteko ahalegina Mina sendatzeko - Ezin da galdetu, x93Bere hurrengo diskoa lehenengo biak bezalakoa izango da? x94 Bai, hala zen. Hiru abesti berdinak idazteko modu asko daude - erritmo bizkorra, giro motela eta astuna eta beat-poesia irakurketak - eta hain instrumentazio sorta estua duzunean, ia agortu ditzakezu disko batean. . Salbuespen batzuk, x93Gone For Good x94-ren akustika gazi-gozoa bezalakoak datozkigu gogora berehala, baina ez daude album honetan.\nn Lortuko duzuna, x93best x94-en definizio nahiko liberala alde batera utzita, disko honek albumetan zehar mozten duen zabalera kontuan hartuta, kaleratu gabeko hiru pista dira gelditzeko eskatzen dutenak. Grabatutako ebakiek irribarreak ekarriko dituztela ezagunaren aurpegietara - x93Honey White x94, x93 Ni libre naiz orain x94, x93 Raix94 bezalakoa zara - nahikoa baino gehiago dira estandar nahiko altua mantentzeko, baita taldearen askotariko botereen espektro egokia ere. Baina horretara etortzen zarenean, Morphine-ren abesti ikusgarrienetako asko gogoratzen dira disko berean nabarmentzeaz gain. Lotsa edo infernua, taldearekiko duzun ikuspegiaren edo / eta harremanaren arabera, abesti horiek guztiak elkartzen direnean, beste edozein Morphine grabazio bezala nahasten dira: likidoa-leuna-to-frenetic-eta -jokatzeko atzeko aldea, ke eta sendoa, berritasunagatik, monotonoa da. Kaleratu berri den materialari dagokionez, betegarria baino ez da, bilduma honetako beste abesti guztien bertsio urrak bezala dirudi eta Morphinek ondo oliatutako makineria behar duen azken hamabost minutu hondar dira.\nn Hau Morfinaren handitasunaren ordezkari baino askoz ere gutxiago da; kantu horietako asko beren lanik onenak diren arren, errespetuzko agurra baino Morphine intro ikastaroa da. Abesti horietako bost - diskoaren heren osoa - sinestezinak dira Mina sendatzeko ; album honek bere doinurik onenak lortzeko bide labur gisa interesa duen edonork okerrago egin dezake, baina hobe duzu jasotzea zerbitzatzea Mina sendatzeko bera. Dagoeneko horren jabea bazara, tira, ez duzu kritika hau irakurtzeko beharrik ere, ezta? Lau urte pasatxo eta taldearen grabazio erdia apenas iraun duen bitartean, bikaintasuna merkaturatzen du taupadaz, kaskarkeriagatik eta hamabost dolar inguru.\nDrake berria eta etorkizuna\nmissy elliott bideo berria\nhaitz gorriak eta porruak\nwu tang bill murray


"Kirolak ez zaitu bakarrik mantentzen, baizik eta industria ere egokitzen zaitu" - EU Reporter\nKirola ez da soilik aisialdi jarduera eta zure osasunarentzako egokia, baina industriaren eragin handia du. EBko X milioi euroko ekarpena EBko balio erantsi gordinari eta 294 milioi langile okupatuari esker, sektorea hazkunde garrantzitsu bat da.\nKirolaren industria, bere definizio zabalean, benetako industria bat da, ekonomia zabalagoko hazkunde-motor gisa ikus daiteke, balore erantsia eta enplegua sortzen baititu hainbat sektoretan, bai fabrikazioan, bai zerbitzuetan, garapen suspertzeko eta. berrikuntza.\nKirolarekin lotutako ekonomiaren papera Europako industria berreskuratzen laguntzeko eragile ekonomiko gisa finkatzeko, Antonio Tajani Industria eta Ekintzailetza komisarioa eta Androulla Vassiliou, kirolaren ardura duen komisarioa, 21ko urtarrilaren 2014ean zuzendu zuten eragileen bilkurari garrantzi ekonomikoari buruz kirol industriaren. Topaketak kirolarekin lotutako sektore ekonomiko, kluster, akademia eta kirol elkarte guztietako ordezkariak biltzen dituen plataforma bat izan da. Industrian izandako eragin industrial izugarriak turismoaren etekinak lortzen ditu kirolarekin, batez beste, batez beste, 12 eta 15 milioi nazioarteko bidaia egiten dira urtero mundu osoan zehar. Kirol industriak berrikuntza uhin etengabe eta azkarrak ditu ezaugarri nagusi, askotan beste industria batzuekin lankidetza estuan. Ondorioz, produktu berritzaile berriak merkatu desberdinetan zabaltzen dira eta helburu desberdinetarako erabiltzen dira. Egin klik hemen informazio gehiago jasotzeko.\nGai erlazionatuak:industria-eragin handiaEBko balio erantsi gordinaezaugarrifull-imagepertsonala osasunahazkunde kontrolatzaile esanguratsuakirolakirol industria\nMaroš Šefčovič Batzordeko presidenteordeak Europako Herritarren Ekimen arrakastatsuaren lehen antolatzaileak jaso ditu


BIZILAGUN BERRIZ HASIKO DA AURREZ AURREKO ZEBITZUA EGITEN, ARARTEKOAK GOMENDATU ZION BEZALA - ARARTEKO\nBIZILAGUN BERRIZ HASIKO DA AURREZ AURREKO ZEBITZUA EGITEN, ARARTEKOAK GOMENDATU ZION BEZALA\nHorrela, herritarrek zerbitzu horren aurrez aurreko edo telefonozko laguntza aukeratu ahal izango dute. Zerbitzu horren bitartez, zenbait tresna eskaintzen dira, bizilagunen komunitateetan edo etxebizitza edo lonja baten alokatzailearen eta maizterraren arteko harremanetan sortzen diren desadostasunak konpontzeko.\nUztailaren bukaeran herritar batek esku hartzeko galdegin zion Arartekoari, izan ere, Bizilagun zerbitzuak telefonozko zerbitzua bakarrik ematen zuen eta aldez aurretik hitzordua eskatu beharra zegoen Internet bidez edo 012 telefonoan. Behin hitzordua hartuta, zerbitzuak telefonoz deitzen zuen erreserbatutako egunean eta orduan.\nKexagileak adierazi zuenez, hiru bider saiatu zen bere arazoa telefonoz azaltzen, baina ez zuen egiterik izan, ezinbestean aurretiazko hitzordu telematikoa eskatzera bidaltzen baitzuten.\nGainera, ezarrita dagoen sistemak ez zituen kontuan hartzen telefonorik ez daukaten pertsonak, eta kexagileak herritar gisa dituen eskubideekin bat datorren zerbitzua eskatzen du.\nOsasun-larrialdiko egoera adierazi ostean, administrazio gehienek funtsezkoak ez ziren beren bulegoak eta zerbitzuak itxi zituzten, eta, hortaz, herritarrekiko harremana telefono bidez edo telematikoki burutzen zen.\nKonfinamendu-aldia bukatu ondoren, administrazio asko, pixkanaka, aurrez aurreko arreta ematen hasi zen berriro, COVID-19ari aurre egiteko planak onartu ziren eta, aldi berean, zenbaitetan, aurrez aurreko lana eta urrutiko lana uztartu ziren.\nGertatzen ari den digitalizazioaren ondorioz administrazioan izandako eraldaketak barne-eraginkortasuna irabazteko balio behar du, baina, horrez gain, baita herritarrei zerbitzu hobeak emateko ere; haatik, egintzek agerian jartzen dute, izatez, harreman telematikoak edo telefono bidezkoak ezartzeko joera dagoela, eta aurrez aurreko arreta bigarren mailakoa dela edo, zenbaitetan, halakorik ez dagoela.\nArartekoak administrazio digitalaz oraintsu prestatu duen azterlanean adierazten denez,"Administrazio elektronikoaren tresnen ezarketaren aurrerapena finkatu eta areagotu behar den arren, ezinbestekoa da herritarrekiko kanal presentziala eta fisikoki eta ez bakarrik birtualki elkarri eragiteko eta harremanetan jartzeko aukera beti irekita uztea".\nVitoria-Gasteiz, 2021eko abenduaren 23a


2010 Martxoa | Jendartean\nData honetan egindako artikuluak: Martxoa, 2010\tmar26\nJacques Perrin eta Jacques Clauzaud zuzendari frantziarrak daude asmo handiko proiektu honen atzean, eta hori dagoeneko bermea da. Hegaztiei buruzko dokumental bikaina egin zuten 2001ean: Le peuple migrateur. Oraingoan, urmael...\nDivo samarra da Anade Ahate, errodajearen gogortasunari aurre egiteko bufanda eztarrian eta managerra gertu. Dotore eta tente ibiltzen da gainera, ahateek berezkoa duten pose itxuroso horrekin. Azken finean, aktore handi guztiek dute divismo ukitu bat, eta antzezle handiak dira ahateak. Hala onartu dute dokumental honetan Polanski, Winterbottom, Fincher edota Kusturica zuzendari ospetsuek: gehitxo edaten dutela dio Fincher-ek, baina ideia propioak dituzten aktoreak direla, pertsonalitate...


Forest-Saint-Julien - Wikipedia, entziklopedia askea.\nForest-Saint-Julien (frantsesez eta ofizialki: Forest-Saint-Julien) Okzitaniako udalerri bat da. Administratiboki Frantziako Alpe Garaiak departamenduan dagoena, Proventza-Alpeak-Kosta Urdina eskualdean. 2013an 307 biztanle zituen.\n44° 38′ 02″ N, 6° 08′ 08″ E / 44.6339°N,6.1356°E / 44.6339; 6.1356Koordenatuak: 44° 38′ 02″ N, 6° 08′ 08″ E / 44.6339°N,6.1356°E / 44.6339; 6.1356\nAncelle, Buissard, Chabottes, Gap, La Rochette, Saint-Julien-en-Champsaur eta Saint-Laurent-du-Cros\n159 (%47.7) 169 (%50.8)\n2007an Forest-Saint-Julien udalerrian erroldatutako biztanleak 270 ziren. Familiak 110 ziren, horien artean 32 pertsona bakarrekoak ziren (16 bakarrik bizi ziren gizonak eta 16 bakarrik bizi ziren emakumeak), 35 seme-alabarik gabeko familiak ziren, 35 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 172 etxebizitza zeuden, 111 familiaren etxebizitza nagusia ziren, 58 bigarren erresidentzia ziren eta 3 hutsik zeuden. 151 etxeak ziren eta 22 apartamentuak ziren. 111 etxebizitza nagusietatik 68 bere jabearen bizilekua ziren, 36 alokairuan okupaturik zeuden eta 7 doan lagata zeuden; 1ek gela bat zuen, 4 etxek bi zituzten, 21 etxek hiru zituzten, 33 etxek lau zituzten eta 52 etxek bost zituzten. 89 etxek euren parking plaza propioa zuten azpian. 58 etxetan ibilgailu bat zegoen eta 43 etxetan bat baino gehiago zituzten.\nForest-Saint-Julien udalerriko biztanleria-piramidea 2009an .\n2007an lan egiteko adina zuten pertsonak 167 ziren, horien artean 132 aktiboak ziren eta 35 inaktiboak ziren. 132 pertsona aktiboetatik 128 lanean zeuden (62 gizon eta 66 emakume) eta 4 langabezian zeuden (1 gizon eta 3 emakume). 35 pertsona inaktiboetatik 13 erretiraturik zeuden, 12 ikasten zeuden eta 10 "bestelako inaktibo" gisa sailkaturik zeuden.\n2009an Forest-Saint-Julien udalerrian 112 unitate fiskal zeuden, 284 pertsonek osaturik. Pertsona bakoitzeko diru-sarrera fiskalaren mediana urteko 14.755,5 euro zen.\n2007an zeuden 16 komertzioetatik, 1 erauzte enpresa zen, 1 bestelako produktu industrialen fabrikazioko enpresa zen, 7 eraikuntza enpresak ziren, 3 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 zerbitzu enpresa zen, 1 administrazio publikoko enpresa zen eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 7 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 3 igeltseroak, 1 margolaria, 1 iturgina eta 1 ile apaindegia.\n2000. urtean Forest-Saint-Julien udalerrian 11 nekazaritza-ustiategi zeuden.\nSaint-Julien-en-Champsaur (1,6 km)\nSaint-Laurent-du-Cros (1,7 km)\nBuissard (1,8 km)\nLaye (3,6 km)\nSaint-Michel-de-Chaillol (4,4 km)\nSaint-Léger-les-Mélèzes (5,5 km)\nLa Rochette (5,9 km)\nLa Fare-en-Champsaur (6,0 km)\nAzken aldaketa 16 otsaila 2021(e)an, 11:06(e)tan\nOrriaren azken aldaketa: 16 otsaila 2021, 11:06.


AIX - Wikipedia, entziklopedia askea.\nAIX (Advanced Interactive eXecutive) izena hartzen dute IBM etxeak bere ordenagailu-sistemen hainbat plataformatarako saldutako sistema eragile jabedunen multzoek. Sistema hauek UNIX System Vn oinarritzen dira, 4.3BSDrekin bateragarriak diren komando- eta programazio interfaze-hedapenekin.\nAIX 32-biteko edo 64-biteko IBM POWER edo PowerPC PUZetan dabil (bertsioen arabera) eta gehienez RAM memoriako 32 terabyte helbidera ditzake. JFS fitxategi-sistema erabilita (bere 2. bertsioan, edo JFS2), 4 petabyteko tamainako partizioak eta fitxategiak onartzen ditu.\nAIX eta UNIX developerWorks gunea\nAIX 5.3 bertsioaren dokumentazioa\nAIX 6.1 bertsioaren informaziogunea\nAIX 6.1 bertsioaren gainbegirada\nIBMren AIX gunea\nAzken aldaketa 15 urria 2019(e)an, 16:36(e)tan\nOrriaren azken aldaketa: 15 urria 2019, 16:36.


Bizi kalitatea hobetzeko proiektuei bisita - Goierriko Hitza : Goierriko Hitza\nEusko Jaurlaritzako Nekazaritza, Arrantza eta Elikadura Politikako sailburuordeak, Bittor Orozek, Jone Fernandez Landa eta Itsasertz Garapenerako zuzendariak eta Goimen Landa Garapeneko ordezkariek, Goierriko bizi kalitatea hobetzeko asmoz abiatutako hainbat proiektu bisitatu dituzte bailarako alkateekin batera, Txikitasunetik Handi ekimenaren barruan. Izan ere, Eusko Jaurlaritzak 4,7 milioi inbertituko ditu, eskualdeko landa garapeneko 71 proiektu bultatzeko.\nEzkio-Itsasoko herri eskolan izan dira aurrena, bertatik Mutiloako plazako etxebizitzak eta herriko proiektuak ezagutzera abiatu dira, eta ondoren Zeraingo Txirbil aroztegira. Bisita Zegaman amaitu dute, Donejakue bideko erromes aterpetxean. Izan ere, horiek dira Goierrin bultatuko dituzten proiektuetako batzuk.\nLaguntza horiekin, landa eremuko udalerrien “sustapena, garapena eta dibertsifikazio ekonomikoa” erraztu nahi dute, baita alor horretako “enpresak sortu, handitu eta modernizatzea” ere. Azpiegitura eta oinarrizko zerbitzuak eraikitzea eta konpontzea; turismoa sustatzea; edota etxebizitzen eskuragarritasuna eta bizi kalitatea areagotzea dira beste helburuetako batzuk.\nBisitatutako proiektuen inguruan Eusko Jaurlaritzak emandako informazioa:


Le Translay - Wikipedia, entziklopedia askea.\nJean DE BEAUFORT (2014-2020)\n49° 58′ 10″ N, 1° 40′ 32″ E / 49.969444444444°N,1.6755555555556°E / 49.969444444444; 1.6755555555556Koordenatuak: 49° 58′ 10″ N, 1° 40′ 32″ E / 49.969444444444°N,1.6755555555556°E / 49.969444444444; 1.6755555555556\nLe Translay (Frantzia)\nBiencourt, Bouillancourt-en-Séry, Framicourt, Frettemeule, Martainneville eta Vismes\nLe Translay Frantziako udalerria da, Somme departamenduan dagoena, Hauts-de-France eskualdean. 2013an 201 biztanle zituen.\n2007an Le Translay udalerrian erroldatutako biztanleak 201 ziren. Familiak 78 ziren, horien artean 16 pertsona bakarrekoak ziren (8 bakarrik bizi ziren gizonak eta 8 bakarrik bizi ziren emakumeak), 33 seme-alabarik gabeko familiak ziren eta 29 seme-alabak dituzten bikoteak ziren.\n2007an 88 etxebizitza zeuden, 78 familiaren etxebizitza nagusia ziren, 5 bigarren erresidentzia ziren eta 5 hutsik zeuden. Etxebizitza guzti hauek 87etxeak ziren. 78 etxebizitza nagusietatik 60 bere jabearen bizilekua ziren, 14 alokairuan okupaturik zeuden eta 3 doan lagata zeuden; 3 etxek bi gela zituzten, 10 etxek hiru zituzten, 20 etxek lau zituzten eta 44 etxek bost zituzten. 70 etxek euren parking plaza propioa zuten azpian. 39 etxetan ibilgailu bat zegoen eta 33 etxetan bat baino gehiago zituzten.\nLe Translay udalerriko biztanleria-piramidea 2009an .\n2007an lan egiteko adina zuten pertsonak 129 ziren, horien artean 92 aktiboak ziren eta 37 inaktiboak ziren. 92 pertsona aktiboetatik 80 lanean zeuden (47 gizon eta 33 emakume) eta 12 langabezian zeuden (5 gizon eta 7 emakume). 37 pertsona inaktiboetatik 10 erretiraturik zeuden, 9 ikasten zeuden eta 18 "bestelako inaktibo" gisa sailkaturik zeuden.\n2009an Le Translay udalerrian 85 unitate fiskal zeuden, 217 pertsonek osaturik. Pertsona bakoitzeko diru-sarrera fiskalaren mediana urteko 16.594 euro zen.\n2007an zeuden 11 komertzioetatik, 1 erauzte enpresa zen, 1 eraikuntza enpresa zen, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 finantziazio enpresa zen, 2 higiezinen enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2000. urtean Le Translay udalerrian 8 nekazaritza-ustiategi zeuden.\nBiencourt (1,3 km)\nFramicourt (1,4 km)\nRamburelles (2,4 km)\nRambures (3,3 km)\nBouillancourt-en-Séry (3,5 km)\nMartainneville (4,0 km)\nCerisy-Buleux (4,6 km)\nVismes (4,7 km)\nVilleroy (4,8 km)\nBouttencourt (5,0 km)\nNeslette (5,1 km)\nTilloy-Floriville (5,2 km)\nBlangy-sur-Bresle (5,3 km)\nFrettemeule (5,3 km)\nSaint-Maxent (5,6 km)\nWikimedia Commonsen badira fitxategi gehiago, gai hau dutenak: Le Translay\nOrriaren azken aldaketa: 26 otsaila 2019, 08:17.


Kultura-ondasunak esportatzeari aplika dakizkiokeen tasak | Ministerio de Cultura y Deporte\nKultura-ondasunak esportatzeari aplika dakizkiokeen tasak\nBehin betiko esportaziorako baimena eta aldi batekoa Europako Batasunetik kanpo ondasunak saltzeko aukerarekin (hori benetan gertatzen denean) zehaztutako zerga baten menpe dago.\nHorregatik, ez dute zergen ordainketarik egin behar ondorengo ondasunen esportazioek:\nEuropako Batasunera doazenek.\nBere inportazioa 16/1985 Legearen 32.artikuluaren arabera aitortu denean.\nAldi baterako esportatzen direnek.\nOndasun higigarrien inbentario nagusian sartuta dauden ehun urte baino gutxiago dutenek.\n50 eta 100 urte arteko antzinatasuna dutenek eta EBko kide ez diren herrialdeetara bidaltzeko direnek, (CE) 116/2009 Araudiak adierazten duenaren azpitik geratzen badira\n50 urte baino gehiago dituztenek.\nZergaren kudeaketa Hezkuntza, Kultura eta Kirol Ministerioaren esku geratzen da, Ondare Historikoaren babeserako Zuzendariordetzaren bidez. Dirua Altxor Publikoan sartuko da eta Espainiako Ondare Historikoaren intereseko ondasunak erosteko izango da.\nBehin betiko esportazioak: Esportazio baimenaren eskaeran aitortutako balioa. Behin diru-sarrera eginda, eskatzaileak Ondare Historikoaren Babeserako Zuzendariordetzara bidali behar du horren ziurtagiria. Hori jasotzen den unean esportazio lizentzia emango zaio.\nSalmenta aukerak dituen denboraldi baterako esportazioa: salmentaren benetako prezioa hori egiten denean. Eskatzaileak lana atzerrian saltzen bada bakarrik, ordainduko du esportazio tasa. Horregatik, esportazio lizentzia zerga ordaindu baino lehen jasoko du.\nUrtebeteko epea du Ondare Historikoaren Babeserako Zuzendariordetza Orokorrean lana saldu badu edo berriro Espainiako lurraldean sartu badu.\nSalduz gero, eskatzailearen jakinarazpenaren ondoren, Ondasun Historikoaren Babeserako Zuzendariordetza Orokorrean eskatzaileak ordaindu beharreko prezioa kalkulatzen da eta idatziz jakinarazten zaio. Jakinarazpenarekin batera, zergaren likidazioaren inprimaki autokopiatzailea eransten zaio. Behin diru-sarrera eginda, eskatzaileak Ondare Historikoaren Babeserako Zuzendariordetzara bidali behar du horren ziurtagiria.\nKarga mota ez da esportatu beharreko ondasunaren balio osoaren gainean zuzenean ezartzen, zatika portzentaia desberdinak ezartzen zaizkio:\n6.000 euro artekoak: % 5.\n6.001etik 60.000 euro bitartekoak: % 10.\n60.001etik 600.000 euro bitartekoak: % 20.\n600.001etik aurrera: % 30.\nAdibidea: 10.000 euroko balioa duen esportazio bat badugu, zerga horrela kalkulatuko litzateke:\n% 5a lehenengo 6.000 euroetarako eta % 10 gainontzeko 4.000 euroentzat, beraz, ordaindu beharrekoa ondokoa litzateke: 300 + 400 = 700 euro.\nZergaren kalkulua banakako lotetan eginda\nZergaren ezarpena norbanakoarentzat legezkoagoa eta orekatuagoa izan dadin, esportazioan sartutako lote bakoitzarentzat banatuta kalkulatzen da zerga.\nAdibidea: 5.000 euroko balioa duten bi ondare sartzen diren 10.000 euroko esportazio bat bada, ez zaie % 10eko zerga ezarriko 10.000 euroei, baizik eta %5eko bat ezarriko zaio lanetako bakoitzari.\nGaiari lotutako dokumentuak\nEspainiako Ondare Historikoaren 16/85 Legea, 30.artikulua


Hizkuntza berean barre egiten du mundu osoak: Smile\nIrrifarrez betetako abestiak. Buenrollinarentzat eta Bizkaiko honadartzetako arean marraztutako alaitasun horientzat tokia dutenak. Edo agian Kaliforniako kostaldeak dira? Smile eta uretako abestiak. Amaitzen ez diren udetako ereserkiak. Smile beti aurrera begira bizi den taldea da eta bizipozez betetako abestiak sortzen ditu. Smile eta utzi arazo guztiak bazterrean. Musika amerikarraren bilduma osoa, azterketa osoa. Ahotsezko armoniak poro guztietatik borborka. Bizitzari aurrez-aurre abesten dioten baladak.\nBeren ibilbidea trinkoa da benetan. Hasierako Tom Petty indartsuaren soinuak nabari dizkiegu, edota Jayhawksen soft rock melodia argitsuagoak, beste batzuetan. Baita Ray Lamontagneren sentsibilitatea edota Jack Johnsonen hondartzako lasaitasuna ere. Inork ez ditu zalantzan jartzen eta beren azken diskoa zuzenean babestera datoz. ‘Out of season’ energiaz betetako 12 abestik osatzen dute, hala ere intimistak ere badira, aurreko ‘Seasides’ diskoko doinuak baino gehiago. Hura askoz ere udatiarragoa eta lofiagoa zen, nahiz eta lan biak batera sortu zituzten eta aurreko abestietako rock klasikoaren eta neofolkaren artean kokatzen diren, Atlantikoaz bestaldeko banda garaikideen modura. ‘Out of Season’ beraien soinuaren bilakaera da, taldearen nortasuna trinkotu duen lana, egitasmo atenporalagoa da eta bere abesti bilduma apartak ez du inor hotz utziko.\nJohn Berkhouten musika koloretsu eta barnerakoiak berotuko du giroa. Rockaren funtsa eta 70eko hamarkadako folka soinu garaikide eta anbientalekin batera uztartzen dituen nahaski irudimentsua da. “Cinematic”, “Lost in the Wild” edo “The Path” bezalako ereserkiak entzungo dira paisaia eta atmosfera onirikoak sortzen diren bitartean, gogora ekarriz Crosby, Stills & Nash eta Simon & Garfunkel klasikoak edo Beach House eta Fleet Foxes bezalako artista garaikideagoak. Denbora luzean gure herrian sinatu den hastapen itxaropentsuenetakoaren jabe da John Berkhout, lan bitxia, gutizia hutsa, klasikoa, ederra eta puroa.\nData: abenduaren 10a\nDeskontua: %10eko deskontua Kutxabanken txartelekin(4 sarrera txarteleko)\nMusikarekin amodio-kontu luzea, Pamela Hute